ישיבת מליאה, כנסת 24, פרוטוקול מספר 141, 2022-06-13 00:00

מיקי לוי: חברי הכנסת, היום י"ד בסיוון התשפ"ב, 13 ביוני 2022.

מיקי לוי: אני מתכבד לפתוח את מליאת הכנסת.

מיקי לוי: הודעה למזכיר הכנסת, בבקשה.

דן מרזוק: ברשות יושב-ראש הכנסת, אני מתכבד להודיעכם, כי הונחו היום על השולחן הכנסת – לדיון מוקדם – החל בהצעת חוק פ/3944/24 וכלה בהצעת חוק פ/3972/24:

דן מרזוק: הצעת חוק שכר מינימום (תיקון – שכר שווה לאנשים המתמודדים עם מוגבלות), התשפ"ב–2022, מאת חברי הכנסת גבי לסקי ועלי סלאלחה; הצעת חוק המקרקעין (חיזוק בתים משותפים מפני רעידות אדמה) (תיקון – הגנה על קשישים), התשפ"ב–2022, מאת חבר הכנסת מוסי רז; הצעת חוק לשכת עורכי הדין (תיקון – ציון עובר בבחינת ההתמחות) (הוראת שעה), התשפ"ב–2022, מאת חברת הכנסת קטי קטרין שטרית; הצעת חוק בית המשפט לענייני משפחה (תיקון – פטור מתשלום אגרה למקבלי הבטחת הכנסה), התשפ"ב–2022, מאת חברת הכנסת אמילי חיה מואטי; הצעת חוק הכנסת (תיקון – אישור אמנות בין-לאומיות), התשפ"ב–2022, מאת חבר הכנסת דסטה גדי יברקן; הצעת חוק טיפול במכורים לסמים קשים ואשפוזם (תיקוני חקיקה), התשפ"ב–2022, מאת חבר הכנסת יואב קיש; הצעת חוק איסוף ופינוי פסולת למחזור (תיקון – חובת מחזור בבית עסק גדול), התשפ"ב–2022, מאת חברת הכנסת גילה גמליאל; הצעת חוק השכירות והשאילה (תיקון – הגבלה על העלאת דמי השכירות), התשפ"ב–2022, מאת חברי הכנסת נעמה לזימי, גלעד קריב, רם שפע, אמילי חיה מואטי ואבתיסאם מראענה; הצעת חוק צמצום פערי שכר מגדריים (תיקוני חקיקה), התשפ"ב–2022, מאת חברת הכנסת אפרת רייטן מרום; הצעת חוק התכנון והבנייה (תיקון – ייצוג הולם לאוכלוסייה הערבית במוסדות התכנון), התשפ"ב–2022, מאת חברי הכנסת אוסאמה סעדי ואחמד טיבי; הצעת חוק קליטת חיילים משוחררים (תיקון – זכאות לתומכי לחימה מקרן "ממדים ללימודים"), התשפ"ב–2022, מאת חבר הכנסת רון כץ; הצעת חוק הבחירות (דרכי תעמולה) (תיקון – ביטול האיסור על שימוש בכלי טיס ובכלי שיט), התשפ"ב–2022, מאת חברת הכנסת מאי גולן; הצעת חוק חוזה העבודה (הסדרי עבודה מרחוק), התשפ"ב–2022, מאת חברי הכנסת נעמה לזימי, אחמד טיבי, אימאן ח'טיב יאסין, מוסי רז, משה ארבל ורון כץ; הצעת חוק הביטוח הלאומי (תיקון – טיפול בפעוטות במעונות יום כעבודה מועדפת), התשפ"ב–2022, מאת חבר הכנסת מכלוף מיקי זוהר; הצעת חוק סיוע לנפגעי האסון הלאומי בהר מירון, התשפ"ב–2022,

דן מרזוק: מאת חבר הכנסת יעקב אשר; הצעת חוק ויתור על חסינות מפני תביעות לשון הרע (תיקוני חקיקה), התשפ"ב–2022, מאת חבר הכנסת משה ארבל; הצעת חוק לתיקון פקודת מס הכנסה (תרומה מישות מפלה), התשפ"ב–2022, מאת חברי הכנסת עמיחי שיקלי, אורית מלכה סטרוק, ינון אזולאי, משה ארבל ושמחה רוטמן; הצעת חוק הביטוח הלאומי (תיקון – נכה שהגיע לגיל פרישה), התשפ"ב–2022, מאת חברת הכנסת אמילי חיה מואטי; הצעת חוק העונשין (תיקון – החמרת ענישה בשל תקיפת צוות רפואי), התשפ"ב–2022, מאת חבר הכנסת אופיר כץ; הצעת חוק לתיקון סדרי הדין (חקירת עדים) (תיקון – מתן עדות שלא בפני הנאשם בעבירת נטילת דמי חסות), התשפ"ב–2022, מאת חברות הכנסת רות וסרמן לנדה ואורית מלכה סטרוק; הצעת חוק בשר ומוצריו (תיקון – הרחבת הסמכות ליתן תעודת הכשר לבשר מיובא), התשפ"ב–2022, מאת חברי הכנסת יוליה מלינובסקי, יבגני סובה, אלכס קושניר, יוסף שיין, לימור מגן תלם ואלינה ברדץ' יאלוב; הצעת חוק העונשין (תיקון – החמרת הענישה על עבירות כלפי אנשי צוות רפואי), התשפ"ב–2022, מאת חברת הכנסת מירב בן ארי; הצעת חוק צער בעלי חיים (הגנה על בעלי חיים) (תיקון – קביעת עונש מינימום בגין התעללות בבעלי חיים), התשפ"ב–2022, מאת חברי הכנסת יסמין פרידמן ויוראי להב הרצנו; הצעת חוק הרבנות הראשית לישראל (תיקון – ייצוג הציבור באספה הבוחרת), התשפ"ב–2022, מאת חבר הכנסת משה טור פז; הצעת חוק איסור הלבנת הון (תיקון – צו תפיסה זמני טרם הגשת כתב אישום), התשפ"ב–2022, מאת חבר הכנסת שמחה רוטמן; הצעת חוק הביטוח הלאומי (תיקון – דמי לידה לבן הזוג בלידה שקטה), התשפ"ב–2022, מאת חברי הכנסת ענבר בזק, ולדימיר בליאק, קטי קטרין שטרית, אפרת רייטן מרום, מיכל שיר סגמן, גלעד קריב, יוראי להב הרצנו, טטיאנה מזרסקי, אבתיסאם מראענה, עלי סלאלחה, בועז טופורובסקי, רון כץ, סימון דוידסון, מוסי רז, לימור מגן תלם, אלינה ברדץ' יאלוב, שירלי פינטו קדוש, יוסף טייב, אימאן ח'טיב יאסין, אלון טל, רם בן ברק,

דן מרזוק: אחמד טיבי, נירה שפק, משה טור פז, רם שפע, קרן ברק, אורי מקלב ומשה ארבל; הצעת חוק יום העצמאות (תיקון – מועד יום העצמאות), התשפ"ב–2022, מאת חברי הכנסת צבי האוזר ויובל שטייניץ; הצעת חוק לתיקון פקודת מס הכנסה (ניכוי הוצאות מסוימות), התשפ"ב–2022, מאת חברת הכנסת רות וסרמן לנדה; הצעת חוק להכרה, לחקר האמת, להנצחה ולפיצוי של נפגעי פרשת ילדי תימן, המזרח והבלקן, התשפ"ב–2022, מאת חברות הכנסת קטי קטרין שטרית וגילה גמליאל.

דן מרזוק: לקריאה ראשונה, מטעם הממשלה: הצעת חוק הכניסה לישראל (הוראת שעה – נגיף הקורונה החדש), התשפ"ב–2022; הצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"ב–2022; הצעת חוק אוויר נקי (תיקון מס' 3), התשפ"ב–2022.

דן מרזוק: מסקנות ועדת הכלכלה בעקבות דיון מהיר בהצעתם של חברי הכנסת לימור מגן תלם, מיכל וולדיגר וסימון דוידסון בנושא:

דן מרזוק: בחינת קביעת מודל אחיד לסימון פריטי לבוש ברשתות האופנה בישראל; בעקבות דיון מהיר בהצעתם של חברי הכנסת רון כץ, רם שפע, אוריאל בוסו ומיכל רוזין בנושא: משבר המזון והביטחון התזונתי הולך ומחריף.

דן מרזוק: מסקנות ועדת הפנים והגנת הסביבה בעקבות דיון מהיר בהצעתם של חברי הכנסת איתן גינזבורג, יעקב אשר, רון כץ, ג'ידא רינאוי זועבי ואחמד טיבי בנושא:

דן מרזוק: מצוקת כוח האדם בוועדות התכנון והבנייה מעכבת פרויקטים של התחדשות עירונית.

דן מרזוק: הסכם בין ממשלת ישראל ובין ממשלת הרפובליקה של ארמניה בדבר פטור מאשרה למחזיקים בדרכונים דיפלומטיים.

דן מרזוק: תודה.

מיקי לוי: תודה רבה למזכיר הכנסת.

מיקי לוי: אם כך, אנחנו ניגשים לנאומים בני דקה.

מיקי לוי: בבקשה להצביע, מי שרוצה לדבר.

מיקי לוי: חברת הכנסת שטרית, את הצבעת?

מיקי לוי: בבקשה, את תהיי הראשונה.

קטי קטרין שטרית: אדוני היושב-ראש, היום התקיימו שני אירועים מאוד חשובים בכנסת ישראל: אחד בוועדת הבריאות בנושא מניעת אובדנות – דיון שזימנו חברת הכנסת עידית סילמן ואנוכי – והנושא השני היה השדולה למען חיילי צה"ל.

קטי קטרין שטרית: וראה זה פלא, מצאתי מכנה משותף: לשדולה לחיילי צה"ל הגיעו ארגונים שונים שבאו להביע תמיכה בחיילי צה"ל הקדושים שלנו, שמשרתים נאמנה את המדינה ושומרים עלינו בגבול; בדיון של ועדת הבריאות בנושא מניעת אובדנות ישב פרופ' זלצמן והביא נתון מאוד מאוד מדאיג: חלה עלייה מאוד מאוד מאוד חדה בהתאבדויות בצבא הגנה לישראל.

קטי קטרין שטרית: כשאני ישבתי שם ושמעתי את ההורים שישבו בשדולה וסיפרו שהילדים שלהם מתוסכלים כי הוראות הפתיחה באש מאוד מאוד מגבילות אותם, וגם אם מגיעים אליהם מחבלת או מחבל הם לא יודעים לנהוג וכו' וכו' – דבר שמפתח אצלם תסכול, דבר שמפתח אצלם דיכאון וחרדה, ויש עלייה.

קטי קטרין שטרית: זאת אומרת, כשאין משילות וכשאין הוראות מדויקות המיטיבות עם החיילים שלנו, אנחנו יכולים למצוא אותם אחר כך בנתונים שאנחנו מקבלים בוועדת בריאות.

קטי קטרין שטרית: אז, אדוני היושב-ראש, מאוד מאוד חשוב שניקח לתשומת ליבנו שחיילי צה"ל ששומרים עלינו בגבולות צריכים לקבל מאיתנו את כל – אבל את כל – הגיבוי המלא, כדי שהם יוכלו לבצע את משימתם כהלכה, וחשוב שגם נשמור על החוסן הנפשי שלהם.

קטי קטרין שטרית: תודה.

מיקי לוי: תודה רבה.

מיקי לוי: חברת הכנסת ברק, בבקשה.

קרן ברק: כבוד היושב-ראש, כנסת נכבדה, אנחנו עדים לעוד יום שבו הכנסת מתכנסת ומתפזרת אחרי דיון אחד, כי לא מצליחים, בעצם, לשמור על הקואליציה, ואני שואלת בעצם: מה אזרחי מדינת ישראל אשמים?

קרן ברק: הם בחרו.

קרן ברק: הם הלכו לבחירות, והם חשבו שהכנסת צריכה לתפקד, ואנחנו מגיעים לעוד דיון, לעוד דיון ולעוד דיון שפשוט מתחיל ונגמר.

קרן ברק: מילא זה שבכנסת הזאת נוצר מצב שבו – אני גם באה אליכם בטענות.

קרן ברק: שוב, היושב-ראש, אני משתתפת בצערך, ואני חוזרת ליום-יום – הקטע הזה שבו אנחנו לא יודעים מה סדר-היום, שמעולם לא היה לפני הכנסת הנוכחית – אנחנו תמיד היינו יודעים מה סדר-היום, למה אנחנו צפויים; לפעמים היו מורידים, אבל בפינצטה.

קרן ברק: לא היינו מגיעים – בטח לא לשעה 16:00 – כבר בבוקר, אם לא יום לפני כן, היינו יודעים לאן פנינו מועדות גם ביום שני, גם ביום שלישי וגם ביום רביעי.

קרן ברק: הנוהג הזה שבו אנחנו לא יודעים בכלל מה הולך להיות, זה עבר מעבר לרדאר של התקשורת, שהם לא מבינים שזה לא קרה מעולם עד הכנסת הנוכחית.

קרן ברק: אז עכשיו אנחנו ממש עד פתיחת הישיבה לא יודעים מה הולך להיות הלאה.

קרן ברק: אני חושבת שלמדינת ישראל מגיע משהו יותר טוב.

קרן ברק: אנחנו יותר טובים, וצריך לפזר.

קרן ברק: אם אתם לא יכולים לנהל את הכנסת, לא יכולים לנהל את הממשלה, אז תואילו בטובכם לפנות את המקום ולתת למי שכן יודע – לממשלה לאומית ימנית – להוביל.

קרן ברק: תודה רבה.

מיקי לוי: תודה רבה.

מיקי לוי: חבר הכנסת אבו שחאדה, בבקשה.

סמי אבו שחאדה: כבוד היושב-ראש, בשבת האחרונה ביקרתי את משפחת נאסר מג'ת, משפחה ערבית שהלכה כמה ימים לפני לחוף הים באולגה, אלא שהתברר, אחרי שהם ישבו איזה חצי שעה, שישנה קבוצה של יהודים שחושבת שבמדינת ישראל חוף הים שייך רק ליהודים, והם חשבו שהערבים מגיעים לחוף הים יותר מדי במדינה היהודית.

סמי אבו שחאדה: המשפחה הזאת הותקפה על ידי אספסוף של איזה 20 יהודים שהיו שם בחוף; הותקפו על ידי הכלב שהיה איתם; הייתה לנם סכין יפנית, שרשרת – האבא הוכה בשרשרת.

סמי אבו שחאדה: המשפחה הותקפה.

סמי אבו שחאדה: והיה שם שיטור במקום שלא חשב שצריך לעשות עם זה משהו.

סמי אבו שחאדה: הם חיכו למשטרה והלכו לתחנת המשטרה להגיש תלונה.

סמי אבו שחאדה: ואז היו בתוך תחנת המשטרה כמה דברים שכדאי מאוד שתדע עליהם, כבוד היושב-ראש.

סמי אבו שחאדה: קודם כול, השוטרת שרצתה לקחת מהם את התלונה אמרה להם: מה, עוד תלונה מחוף אולגה?

סמי אבו שחאדה: זה כבר קרה בחודשיים האחרונים, כך שזה לא מקרי וזה לא פעם אחת.

סמי אבו שחאדה: יש יהודים שהחליטו שלחוף הים באולגה אסור שיגיעו ערבים.

סמי אבו שחאדה: המשטרה מודעת לזה, לא עושה עם זה כלום.

סמי אבו שחאדה: דבר שני, כבוד היושב-ראש, כשהמשטרה באה ללוות אותם לצאת מהחוף, כי היה צריך ללוות אותם – מה, ככה ערבים מגיעים לחוף הים?

סמי אבו שחאדה: הם הותקפו כשהיו עם המשטרה ונזרקה עליהם אבן, והשוטרים לא חשבו שהם צריכים לעצור את האספסוף היהודי.

קרן ברק: - - -

סמי אבו שחאדה: נוסף לזה, בתוך תחנת המשטרה, כבוד היושב-ראש, שוטר חכם אמר להם: זה כבר חודשיים קורה שתוקפים שם ערבים.

סמי אבו שחאדה: מה, אתם לא יודעים?

סמי אבו שחאדה: למה הלכתם לשם?

סמי אבו שחאדה: אתה מבין את המנטליות, כבוד היושב-ראש?

סמי אבו שחאדה: זה לא רק שיש אספסוף יהודי קיצוני שיש לו את הרעיונות האלה בראש, זה משטרת ישראל שחושבת שכל זה לגיטימי.

סמי אבו שחאדה: בכלל היא שואלת את הערבים למה הלכו לים.

סמי אבו שחאדה: אדוני, אני חושב שחוף הים אמור להיות מרחב ציבורי.

סמי אבו שחאדה: גם אם במדינת היהודים חושבים אחרת, אני מצפה מהמשטרה לפחות לעשות כאילו - -

מיקי לוי: תודה.

סמי אבו שחאדה: - - להגיד משהו, שהם אולי יעשו, אולי ינסו.

סמי אבו שחאדה: אני רוצה שגם תדע, כבוד היושב-ראש, שעד עכשיו לא נעשה כלום, למרות שיש סרטון ויש תמונה, והחשודים האלה ידועים, מוכרים למשטרה, הם תקפו יותר ממשפחה אחת; החליטו לא לעשות עם זה כלום, פשוט כי המשפחה שהותקפה היא משפחה ערבית.

סמי אבו שחאדה: אני מסיים רק בשאלה: אם המקרה היה הפוך, האם אותה משטרה הייתה מתנהגת באותה צורה?

סמי אבו שחאדה: ואם זה לא אפרטהייד, אז מה כן אפרטהייד?

מיקי לוי: תודה רבה.

מיקי לוי: חבר הכנסת מעוז, בבקשה.

בועז טופורובסקי: נאום הנדסת תודעה 56, כן?

אבי מעוז: אדוני היושב-ראש, נאום הנדסת תודעה מס' 56, והפעם על שנה לממשלה.

אבי מעוז: במלאת שנה לממשלה פרסם ראש הממשלה בנט כמה שורות של הנדסת תודעה מזוקקת.

אבי מעוז: לממשלתו הרעה, שכשלה בכל נושא למעט מטרת-העל של קיום עצמה, הוא קורא "ממשלה מעולה".

אבי מעוז: כדי להסוות את העובדה שמדובר בקואליציה שהוקמה על ידי רוב מזערי, מתוך איחוד אינטרסים של שמאל פוסט-מודרני ושאיפות מגלומניות של בנט ולפיד, ושכיום אין לה אפילו 61 מנדטים, הוא קורא לה "קואליציה קשה".

אבי מעוז: למטרת-העל של שמירת הכיסא שלו הוא קורא "הצלחת המדינה".

אבי מעוז: ולסיכום, על מעשי הרמייה והרס הדמוקרטיה של גנבת קולות בוחריו למען קידום טובתו האישית הוא מודה לקדוש ברוך הוא, שהעניק לו את הזכות לשרת את העם.

אבי מעוז: אבסורד.

אבי מעוז: פשוט בושה וחרפה.

אבי מעוז: אני ממליץ לראש הממשלה בנט לסיים את הפארסה המביכה הזאת ולפרוש מהחיים הפוליטיים, ויפה שעה אחת קודם.

אבי מעוז: תודה.

מיקי לוי: תודה רבה.

מיקי לוי: חבר הכנסת אמסלם, בבקשה.

דוד אמסלם: אדוני היושב-ראש, חברי הכנסת, אדוני היושב-ראש, קודם כול שוב, גם אני רוצה להשתתף בצערך, בצער המשפחה, ושבאמת לא תדעו צער יותר.

מיקי לוי: תודה רבה.

דוד אמסלם: תראו, אדוני היושב-ראש, מה שקורה בכנסת היום לא מתנהל בקיוסק.

דוד אמסלם: בעל קיוסק לא מתנהל כמו שמתנהלת כנסת ישראל.

דוד אמסלם: צריך להבין, יש פה מאות עובדים, יש פה 120 חברי כנסת.

קטי קטרין שטרית: לא, 143, אתה טועה.

דוד אמסלם: צודקת, לא כולל נורבגים.

דוד אמסלם: יש פה כנסת במדינת ישראל שמתנהלת כמו חמארה בשוק.

דוד אמסלם: יש סדר-יום – החלטתם לבטל אותו עכשיו, אני קורא לפני עשר דקות.

דוד אמסלם: אז בשביל מה התקלחנו בבוקר, עשינו פן בשתי השערות, לבשנו חליפה, באנו לעבודה – איך אמרתם?

דוד אמסלם: באנו לעבוד.

דוד אמסלם: אבל אנחנו באמת רוצים לעבוד, אדוני היושב-ראש.

דוד אמסלם: אתם מתנהלים בליצנות חבל על הזמן.

דוד אמסלם: זה לא יאומן כי יסופר.

דוד אמסלם: שחררו.

דוד אמסלם: תפסיקו לבייש את עם ישראל.

דוד אמסלם: הילדים פה רואים אתכם, כל הציבור רואה אתכם.

דוד אמסלם: שחררו.

דוד אמסלם: לכו הביתה.

דוד אמסלם: מה ייתן לך עוד יום ועוד יום ועוד שבוע?

דוד אמסלם: מה ייתן לך, מר בנט, עוד שיירה ועוד יום?

דוד אמסלם: המשך השיפוצים של הבית שלך, שעוד לא נגמרו?

דוד אמסלם: עוד אוכל?

דוד אמסלם: רבותיי, הכנסת לא מתנהלת, לא מתכנסת.

דוד אמסלם: הינה, עוד מעט אנחנו הולכים הביתה.

דוד אמסלם: למה?

דוד אמסלם: אז אדוני היושב-ראש, אני מציע לך גם להציע לחברים שלך, ואני אומר לך שהיינו בנקודה הזאת.

דוד אמסלם: יש נקודה ששם אומרים: רבותיי, נגמר.

דוד אמסלם: בוא נלך לבחירות, העם יגיד את דברו, כי כרגע זה ביזיון של כל מדינת ישראל.

דוד אמסלם: תודה רבה.

מיקי לוי: תודה רבה.

מיקי לוי: חבר הכנסת טופורובסקי, בבקשה.

בועז טופורובסקי: תודה, אדוני היושב-ראש.

בועז טופורובסקי: חברות וחברי הכנסת, קודם כול, היושב-ראש, ברצוני להשתתף בצערך, ואני מקווה שלא תדע עוד צער, ואני מאחל רק בריאות לאימא שלך.

מיקי לוי: תודה רבה.

בועז טופורובסקי: כמו בכל שבוע, גם הפעם אקריא את שמות ההרוגים, אציין את פרטי תאונות הדרכים הקטלניות שהתרחשו בשבוע החולף: ביום שלישי, 7 ביוני, נהרג הרב שמואל קצנלבוגן, הולך רגל בן 30, תושב פתח תקווה, בתאונה בעיר; ביום רביעי, 8 ביוני, נהרג גבר בן 50 בכביש 6 סמוך למחלף נחשונים; ביום חמישי, 9 ביוני, נהרג רב-סרן אליהו גיא, בן 28, תושב היישוב שער השומרון, לאחר שמכונית שסטתה מנתיב הדרך לשול פגעה בו בזמן שרכב על אופניו על כביש 5 סמוך לראש העין; ביום שבת, 11 ביוני, נהרג רס"ר עמיחי כרמלי, מתנדב במשטרה, בן 46, עת מילא את תפקידו, לאחר שרכב שניסה להימלט מהמשטרה בכביש 412 סמוך לבית דגן פגע בו.

בועז טופורובסקי: חברות וחברים, בשבוע האחרון נהרגו ארבעה בני אדם בכבישי ישראל, אבל ארבעת בני האדם האלה השאירו אחריהם שבעה ילדים, שבעה יתומים מאב, מהאבות שנפלו במלחמה בתאונות הדרכים.

בועז טופורובסקי: המלחמה הזאת אינה מלחמת אין ברירה, ועלינו נבחרי הציבור מוטלת האחריות להילחם בכל כוחנו ולהדהד בכל כוחנו את המסר שלא נשקוט עד שננצח במלחמה הזו.

בועז טופורובסקי: יש דרכים לנצח במלחמה, ועלינו להיאבק עד הסוף בלי לוותר, כי אין לנו דרך אחרת.

בועז טופורובסקי: תודה רבה.

מיקי לוי: תודה רבה.

מיקי לוי: חברת הכנסת וולדיגר, בבקשה.

מיכל מרים וולדיגר: כבוד היושב-ראש, גם אני כמו חבריי משתתפת בצערך.

מיקי לוי: תודה רבה.

מיכל מרים וולדיגר: אתמול ביקרתי אצל גיטה, אימא של מוישי קליינרמן.

מיכל מרים וולדיגר: מוישי הוא ילד בן 16 וחצי שנעלם מביתו, כבוד היושב-ראש, לפני 79 יום.

מיכל מרים וולדיגר: לכל ההורים מביניכם, אם אתם יכולים להעלות על דעתכם ילד שיצא לחתונה, הלך לישון אצל הסבתא, אחרי הלילה, כשהוא קם בבוקר, אמר להורים שהוא נוסע למירון; הם הסכימו, בירכו אותו – ומאז נעלמו עקבותיו.

מיכל מרים וולדיגר: האחרון שראה אותו ראה אותו במירון, ארבעה חברים שהיו איתו ביחד, זה היה בשבת, וממוצאי שבת ואילך הילד נעלם כאילו בלעה אותו האדמה.

מיכל מרים וולדיגר: 79 ימים, כבוד היושב-ראש.

מיכל מרים וולדיגר: אז אני בהחלט קוראת לכולנו פה לא לשתוק, לא להרכין ראש, אלא לדרוש שיתקיים פה דיון על הנושא הזה, ולדרוש ממשטרת ישראל להפוך כל אבן עד שהילד הזה יימצא.

מיכל מרים וולדיגר: תודה.

מיקי לוי: תודה רבה.

מיקי לוי: אני אעיר שחבר הכנסת מרגי העלה את הנושא בישיבת הנשיאות, והייתה פנייה של חבר הכנסת טופורובסקי ושל יושבת-ראש הוועדה לביטחון הפנים חברת הכנסת מירב בן ארי, ויהיה דיון בנושא מעבר למכסה.

מיקי לוי: היא התחייבה.

מיכל מרים וולדיגר: כל יום, כל שעה – אולי הוא שוכב מתחת לאבן.

מיקי לוי: יוזמנו קציני המשטרה ויתקיים דיון, אני מקווה שעוד השבוע.

מיכל מרים וולדיגר: אבל הבקשה לדיון מהיר נדחתה.

יעקב מרגי: אבל יהיה.

מיכל מרים וולדיגר: יהיה דיון עוד שבועיים וחצי?

מיקי לוי: חברת הכנסת תומא סלימאן, בבקשה.

עאידה תומא סלימאן: כבוד היושב-ראש, קודם כול אני משתתפת בצערך.

עאידה תומא סלימאן: אתה ובני ביתך, כל המשפחה, שלא תדעו עוד צער.

מיקי לוי: תודה רבה.

עאידה תומא סלימאן: אני רוצה לדבר על מקרה שקרה ביום שישי כאשר שוב הטרור של המתנחלים פעל.

עאידה תומא סלימאן: הותקפו צעירות וצעירים, פעילים שהגיעו לאזור מסאפר-יטא כדי להיות בסולידריות ולהתנדב בכמה עבודות.

עאידה תומא סלימאן: הם הותקפו.

עאידה תומא סלימאן: הסרטון הופץ ברשתות.

עאידה תומא סלימאן: רואים את התקיפה באבנים על האוטו, שוברים את הזכוכיות של המכונית כאשר הצעירות נמצאות בפנים וגורמים לפציעה.

עאידה תומא סלימאן: ומצד שני, שר הבט"פ הצהיר הצהרה טובה בעיניי – אולי פעם ראשונה שיוצא דבר כזה משר בממשלות ישראל – הוא אמר: אבן עלולה להרוג, ומי שמשליך אותה הוא מחבל, גם כשמדובר ביהודים.

עאידה תומא סלימאן: משטרת ישראל פועלת כדי לאתר את חבורת הפורעים הזו ולהניח עליה את היד.

עאידה תומא סלימאן: השאלה שעולה לראש שלי: כמה סרטונים כאלה כבר הופצו ברשתות החברתיות?

עאידה תומא סלימאן: יש כל הזמן מתקפות.

עאידה תומא סלימאן: לגבי חלק מהן אני גם פניתי באופן אישי לשר בר לב, על מתקפה שהיינו קורבנות לה כשהיינו באותו אזור, במסאפר-יטא, ועדיין עד היום, למרות שעבר חודש, לא קיבלתי שום תשובה.

עאידה תומא סלימאן: השאלה שבאמת צריכים לשאול את עצמנו: כאשר מגדירים אנשים כמחבלים, למה לא עוצרים אותם?

עאידה תומא סלימאן: למה לא שומעים על מעצרים של מתנחלים שתוקפים שוב ושוב תחת עיני הצבא?

מיקי לוי: תודה רבה.

מיקי לוי: חבר הכנסת מרגי, בבקשה.

מיקי לוי: אין עוד דובר.

מיקי לוי: אני מבקש לדאוג שראש הממשלה יגיע.

יעקב מרגי: אדוני היושב-ראש, תודה שנענית לבקשתי.

יעקב מרגי: אתה יודע, הייתי אתמול, חבריי חברי הכנסת, בסיור בצפון, בין היתר הייתי בעיר טבריה.

יעקב מרגי: טבריה עברה סופה, סערה, נקרא לזה, שהרסה כמעט את כל הטיילת, נזקים שקשה מאוד – קשה מאוד לעירייה יציבה לעשות זאת, כל שכן לטבריה.

יעקב מרגי: לצערי הרב – יש החלטת ממשלה, יש החלטה – שר האוצר, לצערי הרב, תוקע את זה בגלל שיקולים קטנוניים וציניים של נקמנות, בגלל שזה כנראה מינוי הממונה שם בעיר, שהוא פקיד של משרד הפנים, פקיד מוערך, בעל עבר עשיר בעשייה מוניציפלית.

יעקב מרגי: ביום רביעי אנחנו נדון על אסון צ'רנוביל – ואנחנו תמכנו – אסון שקרה במקום רחוק, לפני כמה שנים, עשרות, קלטנו את הילדים האלה, נעשה להם שיקום – מה לעשות, לזה יש.

יעקב מרגי: יש קצב עבודה ויש תקציב.

יעקב מרגי: העיר טבריה, תיירות הפנים – אנחנו רואים תמונות מזעזעות מנתב"ג, תיירות הפנים שלנו היחידה, היחידה, זו העיר שהחמצנו אותה כמעט, עם פוטנציאל אדיר.

יעקב מרגי: הטיילת נהרסה כליל, ושר האוצר מתעסק לי בפוליטיקה קטנה ובציניות.

יעקב מרגי: אני חושב שאסור לעבור על זה לסדר-היום.

יעקב מרגי: צריך לעשות הכול כדי שכבר בחופשה של הקיץ הטיילת הזאת תחזור לתפקד כטיילת של תיירות בתיירות פנים.

יעקב מרגי: מה לעשות, לא כולם נוסעים ליוון וטורקיה ולכרתים.

יעקב מרגי: יש כאלה שתרים עדיין את הארץ ולא יוצאים, ואת שר האוצר הזה זה לא מעניין.

מיקי לוי: תודה.

מיקי לוי: חבר הכנסת מרגי, נראה לי ששיפוץ – שנייה, השר שטרן – חבר הכנסת מרגי, נראה לי ששיפוץ הטיילת בטבריה הוא מעל לכל ויכוח פוליטי, בפרט כשיש החלטת ממשלה.

מיקי לוי: אני מבקש, או שתגישו דיון מהיר או הצעה דחופה לסדר-היום.

מיקי לוי: אני אאשר אותה.

מיקי לוי: נראה לי שזה הדבר הדחוף ביותר.

מיכאל מלכיאלי: - - - לטבריה.

מיקי לוי: בוא ננסה לטפל, עזבו פוליטיקה.

מיכאל מלכיאלי: - - -

מיקי לוי: שנייה, חבר כנסת מלכיאלי.

מיקי לוי: אם אני אצטרך, חבר הכנסת מרגי, להביא את ראש אגף התקציבים באוצר, נביא את ראש אגף התקציבים.

יעקב מרגי: הבעיה זה שר האוצר.

מיכאל מלכיאלי: הבעיה זה שר האוצר, לא ראש אגף התקציבים.

מיקי לוי: כן?

מיקי לוי: אז בואו נראה.

מיקי לוי: בואו נראה מה לעשות.

מיקי לוי: תודה רבה, חבר הכנסת מרגי.

מיקי לוי: אני מבקש, ראש הממשלה נמצא?

קריאה: הלכו לקרוא לו.

מיכאל מלכיאלי: חכה שיעירו אותו.

מיכאל מלכיאלי: [לפי סעיף 45 לתקנון הכנסת.

מיכאל מלכיאלי: ]

מיקי לוי: תודה רבה.

מיקי לוי: אם כך, אנחנו ניגשים להמשך סדר-היום – בקשה ב-40 חתימות: בזבוז חסר תקדים של כספי ציבור לשיפוץ מעון פרטי ברעננה לטובת מעון רשמי – דיון בהשתתפות ראש הממשלה על פי בקשתם של 40 חברי כנסת.

מיקי לוי: ראשון הדוברים, חבר הכנסת דוד אמסלם, בבקשה.

קריאה: - - -

מיקי לוי: מי?

מיקי לוי: כן, כן, חבר הכנסת מלכיאלי מנמק.

מיקי לוי: אני מתנצל.

מיקי לוי: חבר הכנסת מלכיאלי.

מיקי לוי: כן, אני דילגתי עליו.

מיקי לוי: בבקשה.

אלעזר שטרן: מלכיאלי, יש בית שאפשר להשקיע בו 50 מיליון בארץ?

מיקי לוי: מתנצל שקפצתי.

מיכאל מלכיאלי: תודה רבה, אדוני היושב-ראש.

מיכאל מלכיאלי: אני אפתח – משתתף בצערך, בצער המשפחה.

מיכאל מלכיאלי: שלא תדעו עוד צער.

מיקי לוי: תודה רבה.

מיקי לוי: תודה רבה.

מיקי לוי: אמן.

מיכאל מלכיאלי: כבוד חבר הכנסת ראש הממשלה נפתלי בנט – השר שטרן, אתה מפריע לראש הממשלה להקשיב, וזה לא מכובד – אדוני ראש הממשלה בעזרת השם בקרוב חבר הכנסת בנימין נתניהו, היות שהזמן שלי קצר, סך הכול עשר דקות, ועם ישראל קיבל איגרת בת 28 עמודים – לא יודע איך ראש הממשלה - -

קטי קטרין שטרית: 27.

קטי קטרין שטרית: אחד יותר כבר היינו משתגעים.

מיכאל מלכיאלי: - - איך ראש הממשלה הצליח בלי לשכה, בלי אנשים, לכתוב כל כך הרבה.

מיכאל מלכיאלי: אבל אני אנסה להתמקד בעשר דקות קצת באיגרת לרוב הציוני הדומם.

מיכאל מלכיאלי: קודם כול, מעניין - - -

דוד אמסלם: דרך אגב, עוד לא נכנסנו לאיך הוא מימן את זה.

מיכאל מלכיאלי: קודם כול, זה ממש לא מכובד מצד שר הביטחון שהוא לא מצא זמן לקרוא את החוברת.

מיכאל מלכיאלי: חוברת כל כך חשובה, לרוב הציוני הדומם – האם ראש הממשלה קורא לשר הביטחון?

מיכאל מלכיאלי: אגב, אני חושב שבמליאה לא מכובד לדבר בטלפון.

מיכאל מלכיאלי: אבל אני רוצה לפתוח במבוא, אדוני ראש הממשלה, אני מדבר אליך.

דוד אמסלם: דרך אגב, הוציאו אותי על זה, אתה יודע.

מיכאל מלכיאלי: מר נפתלי בנט, אני חושב שאני מדבר אליך, וזה לא מכובד שאתה לא מקשיב.

מיכאל מלכיאלי: רק אני אדבר לעם ישראל.

מיכאל מלכיאלי: אני רוצה לדבר אל אותו רוב ציוני דומם, כמו שקראת לו, ולפתוח במבוא, המבוא לחוברת המפורסמת.

מיכאל מלכיאלי: לפני כשנה מדינת ישראל הגיעה לאחד מרגעי השפל הקשים שידע – כותב מחבר הספר, האיגרת לרוב הציוני הדומם.

מיכאל מלכיאלי: ונכון, נפתלי בנט, מעולם לא הסכמתי איתך כמו בפעם הזאת – מדינת ישראל הגיעה לשפל חסר תקדים, לשפל חסר תקדים של ממשלה שלא מתפקדת.

מיכאל מלכיאלי: מעולם לא הייתה ממשלה שמשכה כל כך הרבה חוקים, שלא ידעה להעלות כל כך הרבה חוקים.

מיכאל מלכיאלי: ואני רוצה לדפדף קצת בחוברת לאותו רוב ציוני, שלא עבר - - -

קטי קטרין שטרית: ושהתקשורת דוממת.

קטי קטרין שטרית: ושהתקשורת דוממת.

מיכאל מלכיאלי: שלא יצא לו לקרוא את החוברת המפורסמת: איך קמה ממשלת ההצלה הלאומית?

מיכאל מלכיאלי: לא היה תקציב.

מיכאל מלכיאלי: פייק פעם ראשונה.

מיכאל מלכיאלי: מה זה "לא היה תקציב"?

מיכאל מלכיאלי: נשאל את אזרחי מדינת ישראל, האם הם מעוניינים שלא יהיה תקציב או בתקציב אכזר כמוך?

מיכאל מלכיאלי: הרי אין לך אומץ ללכת עכשיו איתי ביחד – בוא למחנה יהודה, בוא לשוק הכרמל, אתה הולך למקומות עם מסוקים, ממקום למקום, מחשש לפגוש אזרחים.

מיכאל מלכיאלי: אל תלך לפגוש בגני ילדים, בוא איתי לעם שבשדות, בוא נצא לרחוב, איזו עיר שאתה רוצה, במרכז ובפריפריה, תראה כמה קשה לאנשים לגמור את החודש.

מיכאל מלכיאלי: לא היה תקציב, אבל היה מי שהתייחס לאותם אנשים, היה מי שדאג להם.

מיכאל מלכיאלי: מה הבאת בתקציב?

מיכאל מלכיאלי: איזו בשורה הבאת לתקציב?

מיכאל מלכיאלי: תן לי בשורה שהפריפריה יכולה לבוא ולומר: דאגנו לכם.

מיכאל מלכיאלי: מדי שבוע עולה פה שר במשרד האוצר, איזה דברי הבל – "12 שנה לא עשיתם", "ביבי" ועוד פעם "ביבי".

מיכאל מלכיאלי: חלאס.

מיכאל מלכיאלי: קיבלת את ראשות הממשלה, מה עשית בזה?

מיכאל מלכיאלי: אני רוצה לתת קצת נתונים: מחירי הדיור בתקופתך, מר נפתלי בנט, עלו ב-16% בתקופה האחרונה; הדלק – בשני שקלים; סל הקניות – אנשים מגיעים לסופר, בוא איתי ביחד, בוא נתחפש לאנשים שלא מכירים אותנו, ככה לא יצעקו עליך.

מיכאל מלכיאלי: הרי אתה יודע, כשאני ואתה נלך בחוץ, אתה יודע למי יקראו נוכל.

מיכאל מלכיאלי: ועם ישראל שמגיע לסופר בסוף שבוע לא מצליח למלא את העגלה שלו.

מיכאל מלכיאלי: פרופ' שמחון, שהוא כלכלן מוערך על פי כל הדעות, אומר הבוקר: יש לישראל ביתרות 50 מיליארד שקל, אחרי מה שחילקת לרע"מ ולכל מיני ח"כים סוררים אצלך.

מיכאל מלכיאלי: 50 מיליארד שקל.

מיכאל מלכיאלי: תיתן פעם אחת לאותם אנשים שקופים, לאותם אנשים חלשים.

מיכאל מלכיאלי: תראה איזה אנשים הזויים יושבים לידך.

מיכאל מלכיאלי: איווט ליברמן מדבר על זה שמחירי השכירות לא עלו.

מיכאל מלכיאלי: איפה הוא חי?

מיכאל מלכיאלי: איפה הוא נמצא?

מיכאל מלכיאלי: איפה אתם חיים?

מיכאל מלכיאלי: הבועה שאפפה אותך בלשכה השוממה שלך לא נותנת לך חיבור לעולם החיצון.

מיכאל מלכיאלי: לך תראה שאנשים קורסים במחירי השכירות, קורסים במחירי העלייה של הדיור.

מיכאל מלכיאלי: אז מה, תבוא עוד כמה דקות, תגיד לנו פה: כן, אבל ביבי.

מיכאל מלכיאלי: אבל אתה ראש הממשלה, הממשלה בידיים שלכם.

מיכאל מלכיאלי: אני רוצה לומר לך – דיברת על זה – באיגרת המפורסמת, למי שלא קרא, "תושבי ירושלים שמעו סירנות ונשכבו על המדרכות".

מיכאל מלכיאלי: תגיד לי, אתה חי איתנו?

מיכאל מלכיאלי: אתה לא ראית כמוני שברכת הכוהנים בכותל הייתה ריקה?

מיכאל מלכיאלי: לא ראית כמוני, אתה לא יודע כמוני, לך יש שיירה מוגנת – ה' יברך אותך, הכול בסדר – אזרחים פשוטים עולים לאוטובוס, הם מגיעים הביתה בפחד, אזרחי ישראל מגיעים לרכבת הקלה בירושלים, בורחים כמה תחנות קודם.

מיכאל מלכיאלי: על איזה סירנות אתה מדבר?

מיכאל מלכיאלי: בתקופה שלך, תבדוק כמה נתונים לא דווחו.

מיכאל מלכיאלי: אתה מדבר על פורעי לוד ועכו?

מיכאל מלכיאלי: אתה לא יודע שיום-יום בלוד, בעכו, בערים המעורבות, בירושלים, לאנשים אין אומץ לצאת בשעות מסוימות מהבית?

מיכאל מלכיאלי: על איזה יבבות אתה מדבר?

מיכאל מלכיאלי: באיגרת שלך אתה גם כותב:

מיכאל מלכיאלי: מליאת הכנסת הופסקה וחברי כנסת הובהלו לחדרי הביטחון.

מיכאל מלכיאלי: אתה יודע, בנט, המליאה בתקופה שלך לא מתכנסת – היא לא צריכה להפסיק.

מיכאל מלכיאלי: אתם כל שבוע מושכים בחוטים.

מיכאל מלכיאלי: תשאל פה את יושב-ראש הכנסת כמה חוקים הוא מעלה וכמה חוקים אתם מושכים כי אין לכם רוב, כי המליאה שלכם לא מתפקדת, כי עם ישראל בז לממשלה שלך.

מיכאל מלכיאלי: ואז אתה ממשיך לדבר: חמאס איים על נתניהו לבל יקיים את מצעד הדגלים.

מיכאל מלכיאלי: אתה מדבר על אומץ של החמאס, אתה מדבר על אומץ של ערביי ישראל, אתה מדבר על אומץ של המחבלים שהרימו ראש בתקופה שלך, מרגישים חלק מאותה עוגת התקציב.

מיכאל מלכיאלי: ואז מגיע באותה חוברת יפה פרק הפוליטיקה.

מיכאל מלכיאלי: עד עכשיו זה היה לאינטליגנטים שבחבורה.

מיכאל מלכיאלי: פרק הפוליטיקה, קצת נדבר פוליטיקה: ואז חסרו לו שתי אצבעות, חסרו לנתניהו שתי אצבעות.

מיכאל מלכיאלי: אתה יודע למה?

מיכאל מלכיאלי: כי בזמן שחיילי ישראל נלחמו בפורעים, אתה עסקת בספינים פוליטיים, כי כולם יודעים שאתה עבדת יום ולילה להכשיל את ממשלת הימין; אתה עבדת יום ולילה להקים ממשלה עם מרצ ועם מנסור ועם כל החבורה שסביבך, שהיום לועגת לך.

מיכאל מלכיאלי: ואז הנשיא העניק – ברור שהנשיא העניק ללפיד, בגלל שאתה זה שעבדת יומם ולילה.

מיכאל מלכיאלי: אני רוצה לדבר על עוד פרק, כי הזמן שלי הוא קצר.

מיכאל מלכיאלי: ואז מגיעה ההתייחסות הגאונית שלך לציבור החרדי: המגזר החרדי למשל, לצערי – או הו – אינו מיוצג בממשלה על ידי סיעותיהם, בעיקר בגלל בחירה צינית ומכוונת של נציגיו הפוליטיים.

מיכאל מלכיאלי: שקרן.

מיכאל מלכיאלי: אתה משקר פעם אחר פעם.

מיכאל מלכיאלי: איזה אומץ יש לך לשקר?

מיכאל מלכיאלי: איזה אומץ יש לך לבוא ולהגיד – הרי אתה הלכת לכנופיה שקוראים לה ליברמן וכל שונאי הציבור החרדי, שמתפרנסים מהשנאה אלינו.

מיכאל מלכיאלי: אנחנו במודע לא רצינו?

מיכאל מלכיאלי: אנחנו לא חברים, לא מעוניינים להיות לידכם.

מיכאל מלכיאלי: מישהו מכם קרא לנו?

מיכאל מלכיאלי: גם אם היית קורא לא היינו מגיעים אליך.

מיכאל מלכיאלי: אנחנו אנשים שלא משנים דעה.

מיכאל מלכיאלי: בחרנו ללכת עם נתניהו בכל מערכות הבחירות, אנחנו רואים בו אדם ראוי ונמשיך ללכת איתו, על אף שלא טוב לך.

מיכאל מלכיאלי: אבל אנחנו – איך קראת לזה?

מיכאל מלכיאלי: – "בעיקר בגלל בחירה צינית ומכוונת".

מיכאל מלכיאלי: כמה בזוי אתה, כמה אתה מסוגל לשקר לאזרחי ישראל.

מיכאל מלכיאלי: מכל מקום, אתה כותב ברוב גאונותך: כראש ממשלה אמשיך לדאוג לכל הציבור.

מיכאל מלכיאלי: על מה אתה מדבר?

מיכאל מלכיאלי: על רפורמת האנטי-כשרות של כהנא?

מיכאל מלכיאלי: על רפורמת הגיור שלכם?

מיכאל מלכיאלי: בזתם, החרבתם כל דבר שיש לו קשר לזהות המדינה היהודית.

מיכאל מלכיאלי: נתת ברוב טיפשותך לרפורמים חלק ונחלה איתנו.

מיכאל מלכיאלי: אנחנו יודעים שעם ישראל לא ייתן להם דבר כזה.

מיכאל מלכיאלי: אתה מדבר על זה שאנחנו, מבחירה צינית שלנו – אנחנו אנשים שלא מוכנים שיקנו אותנו בכסף, אנחנו אנשים שנאמנים לאידיאולוגיה – הלכנו בכל מערכות הבחירות בגוש אחד בראשות - - -

משה ארבל: חבר הכנסת מלכיאלי, אני מבקש שתעצור.

משה ארבל: בנט יושב פה עם אוזנייה ושומע מוזיקה בדיון 40 חתימות.

מיכאל מלכיאלי: לא.

מיכאל מלכיאלי: אני יודע - - -

משה ארבל: תפקידו להאזין לנאומים של חברי הכנסת ולכבד את - - -

מיכאל מלכיאלי: אני יודע שכשפורסם - - -

מאי גולן: - - -

מיכאל מלכיאלי: יכול להיות שהוא מסתכל בטלפון.

מיכאל מלכיאלי: מר נפתלי בנט, תכבד את חברי הכנסת, ושווה להקשיב.

קריאות: - - -

מיכאל מלכיאלי: אני רוצה לסיים במה שאתה סיימת את החוברת שלך.

מיכאל מלכיאלי: אתה כתבת משפט: אין לנו ארץ אחרת – תראו, מילים של משורר – לכן לעולם לא נוותר, זה בנפשנו.

מיכאל מלכיאלי: כך חתמת באהבה גדולה.

מיכאל מלכיאלי: ואני רוצה לומר לך, נפתלי בנט, אנחנו נחושים לא לוותר; אנחנו נחושים שאתה בשביל אזרחי מדינת ישראל צריך ללכת הביתה; אנחנו לא נוותר כי אין לנו ארץ אחרת לדאוג לאותם חלשים.

מיכאל מלכיאלי: אנחנו לא נוותר, כי אזרחי ישראל צריכים שיהיה מי שידאג להם בפריפריה.

מיכאל מלכיאלי: לך עכשיו לראשי הערים ותראה כמה הם מתגעגעים לאותן 12 השנים שדיברת, כשאריה דרעי היה שר פנים ושר הפריפריה, איזו צמיחה הייתה לאותם ראשי ערים, המוחלשים ביותר, אלו שאתה מתיימר להציל אותם.

מיכאל מלכיאלי: לך לשר הפריפריה שלך, שלוחו של ליברמן.

מיכאל מלכיאלי: מתי הוא ביקר בפריפריה?

מיכאל מלכיאלי: תראה את רפורמת החקלאות, כמה אתם בזים לאלפי חקלאים, כמה שיקרתם להם עם כל מיני משאים ומתנים.

מיכאל מלכיאלי: אנחנו כאן בדיוק בגלל שאמרת "זה בנפשנו".

מיכאל מלכיאלי: אנחנו לא דואגים למשרות שלנו, אנחנו כאן בדיוק – כמו שאתם אמרתם: עוד מעט יעבור התקציב, נקנה את החרדים בכמה שקלים – זה לא עבד לכם, כי אנחנו נחושים לשלוח אתכם מפה למען אזרחי ישראל, למען הפריפריה, למען החלשים.

מיכאל מלכיאלי: ותציל את עצמך מכל מיני הודעות "אבל ביבי", "אבל בתקופה השנייה" – כי איך אמרת, אין לנו ארץ אחרת, ואנחנו מבטיחים לאזרחי ישראל לעמוד איתנים וניצבים כולנו ביחד, כל האופוזיציה, לשלוח אותך הביתה.

ינון אזולאי: הוא הוריד את האוזנייה - - -

מיקי לוי: תודה רבה.

מיקי לוי: חבר הכנסת אמסלם, בבקשה.

בנימין נתניהו: מלכיאלי, אתה משתפר מנאום לנאום.

קטי קטרין שטרית: אולי באמת - - - זה מקובל לא לשמוע?

קטי קטרין שטרית: דיון של 40 חתימות.

קטי קטרין שטרית: דודי - - -

קריאה: למה הוא נמצא פה אם - - -

קטי קטרין שטרית: אדוני היושב-ראש, לא, אם הוא לא מקשיב - -

מיקי לוי: אין לי שום אפשרות - - -

קטי קטרין שטרית: - - למה זה נועד בכלל אם הוא לא מקשיב?

קטי קטרין שטרית: אמיתי, כאילו, אם שמים אוזנייה אי-אפשר לשמוע.

ינון אזולאי: עד עכשיו הוא היה אטום גם בלי שתהיה חתימה, עכשיו יש חותמת על האטימות שלו.

ינון אזולאי: אטימות שלו כלפי חלשים, כלפי אותם אנשים שזקוקים לעזרה, הוא אטום להם - - -

דוד אמסלם: אדוני היושב-ראש, חברי הכנסת, אני רוצה לגעת בשלוש נקודות בקצרה.

דוד אמסלם: לא מזמן התכנסה ועדת שרים כשהממשלה הוקמה בראשות כהנא, לדעתי, והיא החליטה להסיר את האבטחה מבניו וממשפחתו של ראש הממשלה נתניהו.

דוד אמסלם: דרך אגב, אני מתכתב כבר עם הפרקליטות כמה עולה האבטחה למר מנדלבלוף האזרח – לא תאמינו – עד היום: הבן אדם נוסע, הולך, אזרח במדינת ישראל – תקשיבו מה הם עונים לי היום: בבית, העלות החודשית – 61,200 - -

קטי קטרין שטרית: וואי, וואי, וואי.

דוד אמסלם: - - ואבטחה צמודה של מר מנדלבלוף, כל חודש – 111,698 שקלים, מר מנדלבלוף עולה לנו היום כל חודש, רבותיי, וכל שנה – 2 מיליון ו-74,776 שקלים.

דוד אמסלם: בן אדם שעשה הפיכה במדינת ישראל מסתובב היום – אזרח מן השורה, האזרח היחיד שמאוים.

דוד אמסלם: אין אנשים מאוימים במדינת ישראל.

מאי גולן: כמה עולה לנו הגנב אולמרט?

דוד אמסלם: עולה פקיד – דרך אגב, לשעבר – אני לא חושב שיש לזה אח ורע.

דוד אמסלם: למה?

דוד אמסלם: בגלל שהכסף לא מעניין אתכם; בגלל שכהנא רצה לפגוע במשפחתו של נתניהו: הילדים שלו לא מאוימים, חס ושלום, שטויות.

דוד אמסלם: אם ראש הממשלה נתניהו רוצה לאבטח אותם, שהוא יאבטח אותם.

דוד אמסלם: אבל מנדלבלוף?

דוד אמסלם: האזרח מנדלבלוף, שהיום מרצה לי בבר-אילן – גם, סוגיה שהאוניברסיטה – בושה וכלימה על מי שמעסיק אותו בכלל.

דוד אמסלם: למעלה מ-2 מיליון שקל.

דוד אמסלם: אתם שמעתם על זה?

דוד אמסלם: אף אחד לא שומע על זה.

דוד אמסלם: גם לא תשמעו על זה.

דוד אמסלם: ועכשיו אני רוצה לדבר על מר לפיד.

דוד אמסלם: אנחנו לא מזמן קוראים בעיתון שמר לפיד עובד בערך שעה עד שעה וחצי ביום.

דוד אמסלם: דרך אגב, לרוב בדובנוב, נפגש עם החבר'ה ועם עיתונאים.

דוד אמסלם: לזה הוא קורא "אנחנו באנו לעבודה"?

דוד אמסלם: "לעבוד"?

בנימין נתניהו: לעבוד עליכם.

דוד אמסלם: מר לפיד, עשר נסיעות פרטיות עשית.

דוד אמסלם: עזוב את זה שאתה מטייל על חשבון מדינת ישראל בכל העולם.

דוד אמסלם: עשר נסיעות פרטיות.

דוד אמסלם: אחת לשבועיים-שלושה אתה חייב לעוף.

דוד אמסלם: גם ככה את עף, אבל אתה חייב ללכת להינפש.

דוד אמסלם: אתה ובני ביתך.

דוד אמסלם: עשר – זה בערך פעם בשלושה שבועות.

דוד אמסלם: ולזה אתה קורא "באנו לעבוד"?

דוד אמסלם: בוא אני אספר מה אתה עושה, אתה ורול, הסגן שלך – ועוד יש לך סגן, כי אתה מתעייף.

דוד אמסלם: איך ניסע לבד?

דוד אמסלם: אז אני אספר לך: אתם עושים קרחנה.

דוד אמסלם: פתחתי מה זה קרחנה בגוגל: השתוללות כיפית וחסרת דאגות.

דוד אמסלם: ולזה בעצם אתה קורא "באנו לעבודה".

דוד אמסלם: ולך, מר בנט, הערה אחרונה.

דוד אמסלם: תקשיב, אני רואה אותך בטלוויזיה מדבר בוועדת חוץ וביטחון על הנושא האיראני, מספר להם איך מדינת ישראל מתנהלת.

דוד אמסלם: אני רואה את יושב-ראש הוועדה חושק שפתיים.

דוד אמסלם: תקשיב, אתה לא מתבייש?

דוד אמסלם: גם לצורכי פוליטיקה קטנה לעשות מעצמך איזה פופאי גדול שמבין?

דוד אמסלם: כבר מספר מה מדינת ישראל ומסכן את אזרחי מדינת ישראל.

דוד אמסלם: בגלל זה היום יש לנו גם כל מיני אזהרות מסע בכל העולם.

דוד אמסלם: תגיד לי, לאן הגעת?

מיקי לוי: תודה רבה.

דוד אמסלם: הרי לא אכפת לך שום דבר.

דוד אמסלם: בושה וכלימה אתה.

מיקי לוי: תודה רבה.

מיקי לוי: חברת הכנסת בן ארי – איננה.

מיקי לוי: חבר הכנסת בן צור, בבקשה.

יואב בן צור: אדוני היושב-ראש, בראשונה אני רוצה לנחם אתכם על אבלכם הכבד.

יואב בן צור: יהי רצון שלא תדעו צער ותנוחמו מן השמיים.

מיקי לוי: תודה רבה.

יואב בן צור: חבריי חברי הכנסת, התכנסנו לדון מדוע בנט משפץ את ביתו הפרטי בלי אישור במחיר ובאופן חסר תקדים בציבוריות הישראלית, והעולם שותק ומאפשר.

יואב בן צור: כל מי שהיה בעבר שותף פעיל להפגנה כלשהי נגד השחיתות השלטונית – כולם נאלמו דום.

יואב בן צור: כולם מאפשרים לבנט, העיקר שהטרללת שלהם תקודם.

יואב בן צור: לפני תקופה, כשאמרנו לכם שהממשלה מנסה לחנך אותנו מחדש, צחקתם.

יואב בן צור: הממשלה הטילה מיסים כבדים על חד-פעמי, שתייה מתוקה, ואולי היו כאלה שצקצקו ואמרו: הם, החרדים, מזהמים את הסביבה בפסולת שלהם, בשימוש בחד-פעמי, אז טוב שמעלים להם מיסים, שישלמו יותר, לא נורא.

יואב בן צור: אותו דבר אמרתם שתעלו את המס על שתייה מתוקה, שזה ימנע השמנה וימנע סוכרת.

יואב בן צור: ואנחנו אמרנו לכם שאתם מנסים לכפות עלינו את הערכים המעוותים שלכם במקום לטפל בבעיות האמיתיות של החיים פה בישראל, ואתם לא האמנתם לנו.

יואב בן צור: אנחנו אמרנו לכם שזה חינוך מחדש של כולנו, שאין להם שום דבר מחבר ביניהם מלבד שנאה לכל מה שלא להם.

יואב בן צור: ובשם השנאה אלינו, כל היתר – בני הכפר ובני העיר, כל מי שהם לא הם – כל אחד מוכן לעשות הכול כדי להישאר בממשלה, תוך מחיקת כל ערך אישי קודם, העיקר שהשכל וההיגיון לא יחזרו לפה והעיקר שהימין לא יחזור לשלטון.

יואב בן צור: השכם והערב הם מפרסמים איגרות ודברי שבח אחד על השני, ובמציאות אנחנו רואים איך כל אחד סוחט את הקופה הציבורית כמה שיותר מכל העם לטובת הטרלול שאותו הוא מייצג.

יואב בן צור: והבדיחה, רבותיי, היא עלינו: בתוך שנה אחת בלבד מחיר הדיור לקנייה הפכו לבלתי מושגים; מחירי השכירות מזנקים; מחירי הלחם והמזון מזנקים; מים וחשמל מתייקרים, והדלק מתייקר; התחבורה הציבורית בדרך לעלות יותר, והממשלה, שנהנית ממס הבלו, מרוויחה מהאזרח, ורק האזרח העובד לא מתחיל את החודש.

יואב בן צור: ראש הממשלה בנט הבטיח להביא לפה את תוכנית סינגפור.

יואב בן צור: בתוך שנה נהיה פה יותר יקר מסינגפור.

יואב בן צור: יוקר המחיה בישראל במקום השישי מלמעלה.

יואב בן צור: לפנינו רק ברמודה, שווייץ, נורבגיה, איסלנד וברבדוס.

יואב בן צור: כל היתר – גרמניה, אנגליה, צרפת, קנדה, יפן וארצות הברית – בכולן זול יותר לחיות מאשר פה בישראל תחת הממשלה הזאת.

יואב בן צור: אדוני ראש הממשלה, אני רוצה לספר סיפור קצר, וכדאי שתשמע.

יואב בן צור: בעיירה אחת היה רב שביקש מהחבר שלו לבוא לבקר אותו בעיירה.

יואב בן צור: הגיע אותו חבר לעיירה ושאל – שמע, אדוני יושב-ראש האופוזיציה, מוסר השכל.

יואב בן צור: הגיע החבר לעיירה, פוגש את האדם הראשון בעיירה, אומר לו: סליחה, איפה גר פה הרב?

יואב בן צור: אומר לו: איזה רב?

יואב בן צור: אמר לו את שמו.

יואב בן צור: אמר: זה הרב?

יואב בן צור: איזה רב זה, איזה גרוע, נוכל, שקרן, רמאי.

יואב בן צור: טוב, אמר, נפלתי על השונא שלו, מה אני אעשה.

יואב בן צור: הולך, פוגש את השני והשלישי, וכולם רק דברי הבל על הרב, דברים רעים ונוראים.

יואב בן צור: הוא לא ידע מה לעשות.

יואב בן צור: סוף-סוף הגיע לביתו של הרב.

יואב בן צור: יושב עם הרב, שותים קפה.

יואב בן צור: אומר לו: תגיד לי, ידידי הטוב, מה יש לך פה?

יואב בן צור: כולם מקללים אותך, כולם שונאים אותך, כולם בזים לך.

יואב בן צור: אומר לו הרב: וכבוד זה כלום?

יואב בן צור: אדוני ראש הממשלה - - -

אופיר אקוניס: זה לא רע.

אופיר אקוניס: אבל בשביל כבוד צריך לעבוד.

יואב בן צור: אדוני ראש הממשלה, באמת, אתה יודע שזה גדול עליך.

יואב בן צור: בינינו, זה גדול עליך, הדברים האלה.

יואב בן צור: כולם לא סופרים אותך, גם החברים שלך.

יואב בן צור: לצערנו ראש ממשלה שלא מחליט הוא לא ראש ממשלה, הוא לא מושל.

יואב בן צור: אף אחד מהחברים הקרובים שלך לא עושה שום חשבון למה שאתה אומר ולמה שאתה מבקש.

יואב בן צור: באמת, כבוד זה משהו?

יואב בן צור: אם כבוד זה משהו, כמו שאתה מקבל את הכבוד, יערב לך.

מיקי לוי: תודה רבה.

מיקי לוי: חבר הכנסת מקלב – איננו.

מיקי לוי: סליחה, אני מתנצל, לא ישבת במקומך, לכן לא הבחנתי בך.

מיקי לוי: לא ישבת במקום הקבוע, אני מתנצל.

אורי מקלב: תודה רבה, מכובדי היושב-ראש.

אורי מקלב: מכובדי ראש הממשלה, יושב-ראש האופוזיציה, חבריי חברי הכנסת, היום, לא בתאריך היהודי אלא בתאריך הלועזי, 13 ליוני, הוקמה הממשלה בראשותך, אדוני ראש הממשלה.

אורי מקלב: לפני שנה כיום.

אורי מקלב: ובמקום לחגוג את יום ההולדת אתם היום מספידים.

אורי מקלב: ממשלה שמספידה את עצמה, מתפרקת בעצמה.

אורי מקלב: נהפך ליום השנה, יום היארצייט.

אורי מקלב: לדעת האופוזיציה, הממשלה הזאת כבר בגסיסה, כבר ביציאת נשמה, ואז זה כבר מאוחר מדי לחשבון נפש, אבל אדוני ראש הממשלה, לדעת הקואליציה אתם היום כן נמצאים באיזו החייאה, בהנשמה; אתם עוד לא התייאשתם.

אורי מקלב: אז אין זמן מתאים יותר מהזמן הזה לחשבון נפש, חשבון נפש נוקב, על מה זה בא לנו, למה זה בא לנו.

אורי מקלב: את כל התחזיות הכי ורודות הממשלה הרי צפתה לעצמה, ובצדק אולי – ממשלה שבאה במרץ רב, בתקווה חדשה, ברגל ימין, ברעמים, בברקים, ברוב חדווה.

אורי מקלב: הממשלה הזאת, אחרי שנים של מפלגות שלא היו בשלטון ואולי לא ראו שלטון – היו צריכים לעשות את הכול כדי להקים את הממשלה.

אורי מקלב: והכול טופח על פניכם כמעט מהרגע הראשון.

אורי מקלב: ואתם הקמתם את הממשלה הזו כנגד כל ההבטחות, כנגד כל הביקורת שאתם ביקרתם את הממשלות הקודמות, על ממשלה רחבה, שרים, סגני שרים, נורבגים, ראש ממשלה חלופי, מנכ"ל ראש ממשלה חלופי – הכול אתם בניתם בדיוק כנגד כל התזות, את כל מה שהבטחתם לבוחר ולציבור.

אורי מקלב: כל זה לא עמד בפני הרצון שלכם להקים ממשלה, בגיבוי ובליווי של תפאורה של התקשורת, של יועצים משפטיים, אולי גם של ממשלת ארצות הברית.

אורי מקלב: הכול ורוד, הכול היה צריך להצליח.

אורי מקלב: והינה, רק התחלתם – בכול נכשלתם.

אורי מקלב: התחילה הקורונה, התחיל האומיקרון; נכשלתם בכל קנה מידה: כישלון קולוסאלי בטיפול בקורונה בנתב"ג, בבדיקות, בחינוך בבתי הספר.

אורי מקלב: אחרי זה יצאת לארצות הברית, נפגשת עם הנשיא.

אורי מקלב: אזרח אמריקאי לשעבר, אדוני ראש הממשלה, נפגש עם נשיא ארצות הברית – חלום חייו.

אורי מקלב: מה יצא מכל הפגישה?

אורי מקלב: כמה פעמים הנשיא נמנם בתוך הפגישה – יש מחלוקת אם זה היה ארבע פעמים, שלוש פעמים או פעמיים.

אורי מקלב: זה יצא מכל - - -

בנימין נתניהו: הוא הרגיש בנוח.

אורי מקלב: מה?

בנימין נתניהו: הוא הרגיש בנוח.

אורי מקלב: הרגיש בנוח.

אורי מקלב: ולא רצה להביך אף אחד.

אורי מקלב: אחרי זה הופעת באו"ם, הופעה ראשונה.

אורי מקלב: מה היה בהופעה הראשונה?

אורי מקלב: הוצאת דיבתם רעה של משרדי הממשלה, של משרד הבריאות.

אורי מקלב: כל מה שלא עשית – כדי לתחזק את הממשלה.

אורי מקלב: והבטחתם תקציב, תקציב בשורה.

אורי מקלב: מה יצא מתקציב הבשורה?

אורי מקלב: תקציב שטופח על פניהם של כל תושבי מדינת ישראל.

אורי מקלב: כולם יודעים, להם אי-אפשר לשקר: הם יודעים כמה יוקר המחיה, כמה עליית מחירים יש להם, כמה ארנונה, כמה גז, כמה דלק.

אורי מקלב: כמה בכלל הצריכה האישית היא גדולה.

אורי מקלב: כמה בריאות.

אורי מקלב: הם עדים לשביתות של בתי חולים, של מתמחים, של נהגים בתחבורה הציבורית.

אורי מקלב: הם כל הזמן חווים רק שביתות.

אורי מקלב: והם יודעים – לא סתם – ושל ההוראה, של המורים; שביתות של המורים.

אורי מקלב: זה הדגל שהנושא הכלכלי - - - ודאי, אם אתם באמת הבטחתם הבטחות בלתי מסויגות בסכומים אדירים לכל מי שהשתתף בממשלה, מהאחים המוסלמים עד החתולים – לכולם נתתם.

אורי מקלב: מיליארדים, שאת זה הציבור היום משלם, ולכן יש יוקר המחיה.

אורי מקלב: אבל בעיקר אין לכם את הסייעתא דשמיא, כי פגעתם בצביון, באבני היסוד של המדינה היהודית, בעיקרי הדת, בציפור הנפש - -

מיקי לוי: תודה רבה.

אורי מקלב: אני גומר.

אורי מקלב: - - בכשרות, בגרות, במתווה הכותל – הכרת ברפורמים; בייחוס היהודי, בפגיעה בבתי הדין, ברבנים, במועצות דתיות – בכול פגעתם.

אורי מקלב: אתם מבזים תלמידי חכמים לומדי תורה.

מיקי לוי: תודה.

אורי מקלב: שר האוצר - - - על בני תורה שהם שותים כוס קפה בפוליטיקה, ולכן הזכות הזאת לא קיימת.

אורי מקלב: אם תעשה חשבון נפש, אדוני ראש הממשלה, שאתה קצת מאמין בדברים האלה – זאת הסיבה.

מיקי לוי: תודה רבה, חבר הכנסת מקלב - -

אורי מקלב: יש לך כישורים אישיים, אף אחד לא חולק עליהם.

מיקי לוי: - - נראה לי שהבאת רשימות ארוכות.

אורי מקלב: אבל הדברים האלה הם שעומדים בעוכריכם.

מיקי לוי: תודה.

מיקי לוי: תודה רבה.

מיקי לוי: חבר הכנסת סובה, בבקשה.

מיקי לוי: ביציע יש חיילים מקורס תג"ת.

מיקי לוי: הכנסת מקבלת אתכם בברכה.

יבגני סובה: אדוני היושב-ראש, אדוני ראש הממשלה, אדוני ראש האופוזיציה, חבריי חברי הכנסת, לפני קצת יותר מחצי שנה, אחרי שאנחנו כאן בבית הזה העברנו תקציב וחוק ההסדרים, לקחתי את משפחתי לים המלח.

יבגני סובה: בדרך לשם עלינו למצדה.

יבגני סובה: בפעם הראשונה הראיתי לילדים שלי את ההיסטוריה של העם היהודי.

יבגני סובה: היו הרבה שאלות.

יבגני סובה: ממש נגענו באבנים האלה, נגענו בהיסטוריה של העם.

יבגני סובה: כולנו מכירים את הסיפור הזה, סיפור של מוות וגבורה למען החירות.

יבגני סובה: אדוני היושב-ראש, בניגוד לפעמים קודמות שלי, אני לא אפנה עכשיו לאופוזיציה – אני אפנה לחבריי מהקואליציה.

יבגני סובה: אני פונה אליכם, חבריי מהקואליציה, ואני אומר לכם: אתם לא סיקריקים והקואליציה היא לא מצדה.

יבגני סובה: אחד מתאבד בשביל שכר המינימום של 40 שקל בטרומית; אחד מתאבד בשביל כבוד; השלישי מתאבד על הכסף שגם ככה יגיע ואושר על ידי ממשלה קודמת.

יבגני סובה: התוצאה תהיה תוצאה הפוכה.

יבגני סובה: אף אחד לא יגיד לכם תודה על ההתאבדות הזאת, ובסוף נחזור לסבב בלתי נגמר של בחירות, כפי שראינו לפני שנה.

יבגני סובה: הממשלה תיפול, ונחזור לסבבים - -

מאי גולן: אל תדאג - - -

יבגני סובה: - - ונחזור לשיח הירוד הזה, כפי שאנחנו שומעים פה במשך שנה שלמה.

אופיר אקוניס: של אביגדור ליברמן, כן?

אופיר אקוניס: השיח הירוד של ליברמן.

יבגני סובה: אני אמרתי שהפעם אני פונה לחבריי מהקואליציה.

יבגני סובה: אבל אני יכול גם להגיב לחברי חבר הכנסת אקוניס.

אופיר אקוניס: בסדר גמור.

אופיר אקוניס: מצוין.

מאי גולן: - - -

יבגני סובה: ולנו, לקואליציה, יש במה להתגאות, חבריי.

יבגני סובה: במשך השנה הזאת עשינו דברים שהממשלה הקודמת לא עשתה 12 שנה.

יבגני סובה: 12 שנה הם רק דיברו, ואנחנו עשינו – למען ניצולי שואה, למען החלשים, למען אלה שזקוקים לסיוע שלנו.

יבגני סובה: אל תדאגו.

יבגני סובה: אני עכשיו אומר לכם, אם חלילה נידרדר לבחירות, אנחנו יודעים מה להגיד.

יבגני סובה: אתם, אל תגידו לנו מה להגיד.

יבגני סובה: יש לנו במה להתגאות.

מאי גולן: מה תגיד?

מאי גולן: מה תגיד?

מיקי לוי: חברת הכנסת גולן, די.

מאי גולן: לא.

מאי גולן: מעניין מה הוא יגיד.

מיקי לוי: חברת הכנסת גולן, לא תרצי שאני אאפשר שיפריעו לך כשתעלי.

מיקי לוי: נכון?

מיקי לוי: חבר הכנסת טייב, אני מודה לך.

מיקי לוי: תודה.

יבגני סובה: אתה דיברת, יוסי?

יבגני סובה: יוסי לא הפריע.

יוסף טייב: - - -

מיקי לוי: תודה.

מיקי לוי: תודה.

יבגני סובה: הוא חברי.

יבגני סובה: הוא חברי.

יבגני סובה: אני אשמח לשבת לדבר איתו על מצדה.

יבגני סובה: אבל אדוני היושב-ראש, הסיפור של מצדה זה הסיפור של הממשלה.

יבגני סובה: אם מישהו רוצה להתאבד, תרדו לים המלח, תעלו למצדה ותזכרו מה היה שם.

יבגני סובה: הדבר היחיד שיישאר ויהיה רשום על שמכם אם הממשלה הזאת תיפול זה הפספוס הגדול, שאתם גרמתם לזה, וכולנו נישאר עם הטעם הנורא הזה כמו מי ים המלח.

יבגני סובה: תודה רבה.

מיקי לוי: תודה רבה.

מיקי לוי: חבר הכנסת סמוטריץ', בבקשה.

קריאות: - - -

בצלאל סמוטריץ': אדוני היושב-ראש, חבריי חברי הכנסת - - -

קריאות: - - -

בצלאל סמוטריץ': לא, אני לא יכול כשמפריעים.

מיקי לוי: עוד לא הפעלתי.

מיקי לוי: אני לא אאפשר, כשאת תעלי, להפריע לך.

מיקי לוי: אז עכשיו - - -

קטי קטרין שטרית: - - -

מיקי לוי: לא, את לא מפריעה, את רק מדברת, רק נואמת ממקומך.

מיקי לוי: תודה.

מיקי לוי: תאפשרי לחבר הכנסת סמוטריץ' להגיד את דברו, בבקשה.

בצלאל סמוטריץ': אדוני היושב-ראש, קודם כול, תנחומיי והשתתפות כנה באבל.

מיקי לוי: תודה רבה.

בצלאל סמוטריץ': חבריי חברי הכנסת, נפתלי, די, זה נגמר, שחרר.

בצלאל סמוטריץ': אתה מבזה את עצמך, את הבית הזה ואת מדינת ישראל כולה.

בצלאל סמוטריץ': מה באמת חשבת?

בצלאל סמוטריץ': שתשקר, תרמה, תונה – והרי אתה ואני, וזה בסדר שאתה נבוך ומסתכל בטלפון – אתה ואני יודעים שהכול הרי היה מהלך מכוון מראש, ועל הרקע הזה נפרדנו.

בצלאל סמוטריץ': תכננת את זה עוד לפני הבחירות.

בצלאל סמוטריץ': שיקרת לכל אורך מערכת הבחירות; פירקת את המחנה הלאומי; חברת לשמאל הקיצוני בניגוד לכל הבטחותיך, וחמור מכול – שעבדת את מדינת ישראל לאויביה, ועכשיו הולך ונחשף עד כמה הם אויביה, גם אם הם מתחפשים לרגע באיזה מילים יפות.

בצלאל סמוטריץ': ואתה ממשיך להיאחז בקרנות המזבח.

בצלאל סמוטריץ': עכשיו התירוץ שלך להלבנת השקרים למפרע היה: אני רוצה יציבות, למנוע בחירות.

בצלאל סמוטריץ': הממשלה הזאת ויציבות זה שני קווים מקבילים שלא נפגשים.

בצלאל סמוטריץ': אתה לא מצליח ולא תצליח להעביר כלום.

בצלאל סמוטריץ': אין שום דבק שמחזיק אתכם פרט לשנאת נתניהו וקצת אינטרסים ומאוויים אישיים.

בצלאל סמוטריץ': שחרר, נפתלי.

בצלאל סמוטריץ': אל תגרור את המדינה עכשיו לתקופה של חוסר ודאות, של חוסר יציבות.

בצלאל סמוטריץ': איראן שועטת לגרעין, ביידן בדרך לכאן כדי לקדם את חלוקת ירושלים, ואנחנו בעיצומו של משבר כלכלי שאנחנו רואים עכשיו רק את ראשיתו.

בצלאל סמוטריץ': אתה וממשלתך לא ניחנים לא במנהיגות, לא בכישרון, לא בראייה ארוכת הטווח, לא ביכולת לטפל במשבר כזה.

רון כץ: בצלאל, אתה באמת מאמין בזה?

בצלאל סמוטריץ': כן, אתם עכשיו כן מפילים את יהבכם על העלאת הריבית כדי להתמודד עם האינפלציה.

מיקי לוי: לא להפריע, בבקשה.

בצלאל סמוטריץ': אתם רק לא מבינים שהאינפלציה הזאת היא תוצר של צד ההיצע ולא של צד הביקושים.

בצלאל סמוטריץ': ומדיניות של העלאת ריבית שלא תהיה מגובה בשלל צעדים תביא למיתון.

קריאות: - - -

בצלאל סמוטריץ': כן, כן, חבריי.

בצלאל סמוטריץ': היא תביא למיתון, ושילוב של אינפלציה ומיתון זה שילוב קטלני.

מיקי לוי: חבר הכנסת כץ, לא להפריע לו.

בצלאל סמוטריץ': שילוב של אינפלציה ומיתון זה שילוב קטלני של איזו ספירלה כזאת שהולכת ועולה ומזינה אחת את השנייה, ואנחנו עלולים להגיע מאוד מהר לאינפלציה בקצב של ארצות הברית, ושם זה כמובן ילך ויעמיק.

בצלאל סמוטריץ': אפשר וצריך להציל את המשק הישראלי, לגדר את הסיכונים ואת עליות המחירים בהתנהלות ממשלתית נכונה, ובעיקר להיערך כדי שמדינת ישראל תהיה הראשונה שתצא מהמשבר הזה ותצא ממנו מחוזקת.

בצלאל סמוטריץ': אין לכם את הפרומיל של הקצה של היכולת לנהל את זה.

בצלאל סמוטריץ': אתם עסוקים עכשיו בלשחד את כל המי ומי בקואליציה הזו כדי לנסות לשרוד עוד יום אחד בשלטון.

בצלאל סמוטריץ': זה חוסר אחריות למדינת ישראל.

בצלאל סמוטריץ': הממשלה שלכם סיימה את דרכה - -

מיקי לוי: תודה.

בצלאל סמוטריץ': - - ואגב, מגיע לה לסיים את דרכה.

בצלאל סמוטריץ': שחררו.

בצלאל סמוטריץ': אפשר ללכת לבחירות בזק, מבחינתי חודש וחצי-חודשיים, להקים סוף-סוף ממשלה הומוגנית, יציבה, של המחנה הלאומי, ולהתמודד, אדוני היושב-ראש, עם האתגרים הרבים שמדינת ישראל ניצבת בפניהם.

בצלאל סמוטריץ': נפתלי, שחרר, זה נגמר.

מיקי לוי: תודה רבה.

מיקי לוי: חבר הכנסת אבו שחאדה, בבקשה.

סמי אבו שחאדה: כבוד היושב-ראש, חברות וחברי הכנסת, ראש הממשלה, הייתה הבטחה שאחד הדברים החשובים שתעשה ממשלת השינוי לרעה זה מאבק בפשיעה בחברה הערבית, שזו מטרה מצוינת, רק שמי שמובל על ידי מנטליות של סחיטה באיומים לא יכול להיאבק בפשיעה; מי שרוצה לסחוט עמדות פוליטיות ממאזן גנאים וג'ידא רינאוי זועבי בתמורה לכספים זה פרוטקשן; מי שמובל על ידי המנטליות הזאת של סחיטה באיומים של ח"כים שיש להם עמדות, יש להם עקרונות, יש להם מצפון, לא יכולים לתמוך באפרטהייד, לא יכולים לתמוך בכיבוש – בכלל הציפייה הזו מחבר כנסת ערבי פלסטיני, חברת כנסת ערבייה פלסטינית, לתמוך בכיבוש זאת ציפייה הזויה.

סמי אבו שחאדה: מי ששם את עצמו שם צריך להתבייש.

סמי אבו שחאדה: ולחשוב שמותר לסחוט אותם ואז להאמין לך שאתם נלחמים בפשיעה – זו מנטליות של כנופיה, זו לא מנטליות של ממשלה.

סמי אבו שחאדה: סחיטה באיומים זו פשיעה.

סמי אבו שחאדה: פרוטקשן זה פשיעה.

סמי אבו שחאדה: לבוא ולהוציא הודעות לתקשורת שהמיליונים לא יגיעו לג'יסר א-זרקא בגלל עמדה פוליטית כזו או אחרת?

סמי אבו שחאדה: יענישו את המועצות המקומיות והעיריות הערביות בגלל עמדה פוליטית כזו או אחרת?

סמי אבו שחאדה: כך לא מנהלים מדינה, כך מנהלים כנופיה.

סמי אבו שחאדה: וכנופיה – לא מצפים ממנה לבוא ולהיאבק בצורה רצינית בפשיעה ובפשע מאורגן בחברה הערבית, כי אם כך אתה חושב ואם זו השפה ואם זה מותר, ברור שכך לא נלחמים בפשיעה.

סמי אבו שחאדה: זה לא יוביל למטרה הזאת שדובר עליה המון.

סמי אבו שחאדה: ואנחנו גם שומעים כל מיני מספרים לאחרונה, רק שהעובדות לצערי מוכיחות אחרת.

סמי אבו שחאדה: מי שרואה מה קורה בחודש האחרון בחברה הערבית מבין שכל המספרים שמוציאה המשטרה כל יום – אין להם שום קשר למציאות.

סמי אבו שחאדה: ממשלה שמתנהלת כמו כנופיה לא יכולה להיאבק בפשיעה.

סמי אבו שחאדה: זה לא דבר - - -

רון כץ: מה אתם עשיתם?

סמי אבו שחאדה: זה לא דבר שתוכל ללכת בו עוד יותר.

סמי אבו שחאדה: המשך הניסיון הזה של סחיטה באיומים צריך להיפסק.

סמי אבו שחאדה: גם אם לא - - -

רון כץ: פעם ראשונה שעושים עם זה משהו.

סמי אבו שחאדה: להביא אותך להיות ראש ממשלה זה בכלל – כדי שמישהו יוכל אחר כך להאמין לך שאתה אולי בעתיד תנסה להיאבק בפשיעה, אתה והשותפים שלך, תפסיקו לדבר בשפה של פשיעה.

מיקי לוי: תודה רבה.

סמי אבו שחאדה: תפסיקו לדבר בשפה של פשיעה.

סמי אבו שחאדה: פשוט להפסיק לדבר בשפה הזו.

מיקי לוי: תודה רבה.

מיקי לוי: נא לסיים.

סמי אבו שחאדה: תודה רבה, כבוד היושב-ראש.

מיקי לוי: תודה רבה.

מיקי לוי: חברת הכנסת שיר, בבקשה.

מיכל שיר סגמן: אדוני היושב-ראש, כנסת נכבדה, כבוד ראש הממשלה, בעוד כמה ימים יצטרפו אלפי תומכים חדשים לקאדר הנאמנים של נתניהו.

מיכל שיר סגמן: אלפי מחבלים שישוחררו מבתי הכלא ביהודה ושומרון יגידו לביבי תודה, תודה על המאבק שהוא מוביל לאי-אישור תקנות איו"ש.

מיכל שיר סגמן: יושב-ראש הליכוד יהפוך לגיבור חמאס וניצי הפתח.

מיכל שיר סגמן: איפה ביבי?

מיכל שיר סגמן: שמע שאני נואמת – ברח.

מיכל שיר סגמן: ביבי, תסתכל לאזרחי ישראל בעיניים - - -

מאי גולן: הוא לא בורח.

מיכל שיר סגמן: איזה שקר תמכור להם עכשיו?

מיכל שיר סגמן: שכאילו הכול למען הימין?

מיכל שיר סגמן: - - -

אוריאל בוסו: עוד הפעם "ביבי"?

אוריאל בוסו: מה, אנחנו בקואליציה?

אוריאל בוסו: תעבירו חוקים.

אוריאל בוסו: אין לכם – תלכו הביתה.

אוריאל בוסו: גם בזה אנחנו אשמים?

אוריאל בוסו: מה אתם רוצים?

קטי קטרין שטרית: תפסיקי כבר עם ההתנהגות הזו שלך, מה נסגר איתך?

קטי קטרין שטרית: לא מתאים.

קטי קטרין שטרית: לא מתאים.

מיכל שיר סגמן: אתה, ביבי, שמסרת את חברון - - -

קטי קטרין שטרית: הוא פה, הוא פה, גברת.

קטי קטרין שטרית: הוא פה.

מיכל שיר סגמן: אוה, הינה, שלום.

מיכל שיר סגמן: אתה, שמסרת את חברון עם תירוצים על איך אתה ימין, שתמכת בהתנתקות עם תירוצים על איך אתה לאומי, שחררת יותר מ-1,000 מחבלים עם תירוצים על איך אתה בעצם ליכודניק, מימנת את חמאס עם תירוצים על איך אתה מר ביטחון, הבטחת בבחירות להסדיר בנייה ערבית בלתי חוקית עם תירוצים ואפילו עם שם חדש, אבו יאיר, ואז רצת להבטיח לימין שהינה ביום ראשון מחילים ריבונות על בקעת הירדן.

מיכל שיר סגמן: תגיד, כמה ימי ראשון עברו מאז אותה הבטחה?

מיכל שיר סגמן: אחרי כל זה יש לך עוד את החוצפה להוביל עכשיו את ההתנתקות מיהודה ושומרון.

מיכל שיר סגמן: כנסת נכבדה, ביבי מוביל את ההתנתקות מיהודה ושומרון.

מיכל שיר סגמן: אתה היום שותף, השותף הגדול ביותר, של האירוע הזה ושל ה-BDS - - -

מירי רגב: לכי הביתה עם חברך עבאס.

מירי רגב: לכי הביתה עם חברך עבאס.

מירי רגב: לכי הביתה.

מיכל שיר סגמן: גם אתה, כמוהם, מחרים את יהודה ושומרון, אבל מהם אני לא מצפה.

מיכל שיר סגמן: אבל אתה מחרים את יהודה ושומרון וישראל בשביל האינטרסים האישיים שלך.

מיכל שיר סגמן: את כל הליכוד וההתיישבות לקחת בני ערובה.

מיכל שיר סגמן: אין בך טיפת אידיאולוגיה ומעולם לא הייתה לך.

מיכל שיר סגמן: מבחינתך, שהרחובות יוצפו במחבלים, שערי יהודה ושומרון תהפוכנה לערי מקלט לפושעים, כי אם אתה לא ראש ממשלה אז שיישרפו הליכוד, הממשלה, שיישרפו המתיישבים ביהודה ושומרון, שתישרף המדינה.

מיכל שיר סגמן: ואז אתה תלך ללוויות הנרצחים בפיגועים שיעשו המחבלים שאתה שחררת באי-אישור התקנות - -

מירי רגב: את אפילו לא הולכת ללוויות, לא רוצים אותך שם.

מירי רגב: המשפחות לא רוצות אתכם.

מיכל שיר סגמן: - - ושוב תעשה את הקול הכאילו-מתרגש שלך ותמכור לליכוד כמה אתה ימין וכמה אתה לאומי.

מיכל שיר סגמן: אתה הרי חושב שהבוחרים שלך טיפשים בדיוק כמו שאתה רואה בחברי הסיעה שלך משרתים.

מיכל שיר סגמן: אבו יאיר, הפעם זה לא סיכון מחושב, כמו שכתב לך סנוואר, עכשיו הרומן שלך עם יחיא סנוואר והחמאס הפך להיות לרומן על מלא, ולא של ימין על מלא.

מיכל שיר סגמן: ואנחנו, בממשלה ובתקווה חדשה, לא ניתן לך להצליח.

מיכל שיר סגמן: תודה.

מיקי לוי: תודה רבה.

מיקי לוי: חבר הכנסת רז.

מוסי רז: אדוני היושב-ראש, אדוני ראש הממשלה, גברתי השרה, חברי הכנסת, חברות הכנסת, לפני שאני אתייחס לממשלה שמציינת היום שנה, אני רוצה להתייחס למה שאירע ביום שישי - -

ינון אזולאי: מסיימת היום שנה.

אוריאל בוסו: מסיימת היום את השנה.

אוריאל בוסו: זה יום האזכרה שלה.

מוסי רז: - - למה שאירע ביום שישי ליד מאחז העבריינים מצפה יאיר.

מוסי רז: פעילי שלום - - -

אוריאל בוסו: היום זה יום האזכרה שלה.

מיקי לוי: חבר הכנסת בוסו, תודה.

מוסי רז: פעילי שלום - - -

מאי גולן: העבריין היחידי זה אתה.

מאי גולן: העבריין היחידי זה אתה, שמוכר את כל הערכים של המדינה.

מיקי לוי: חברת הכנסת גולן.

מוסי רז: אני היחיד?

מוסי רז: אז למה אמרת את זה על אחרים?

מיקי לוי: לא, לא, לא לענות לה, חבר הכנסת רז.

מאי גולן: מי אתה שתקרא למתנחלים עבריינים?

מאי גולן: חוצפן.

מאי גולן: של נעליך מעל רגליך.

מיקי לוי: חברת הכנסת גולן, אני אוציא אותך ואחזיר אותך רק כשיגיע זמנך, חבל.

מיקי לוי: תודה.

מוסי רז: רק תזכור, אדוני היושב-ראש, שהיא אמרה שאני העבריין היחיד.

מוסי רז: יותר אסור לה לצעוק לאחרים פה שהם עבריינים.

מאי גולן: חד-משמעית.

מאי גולן: עבריין זו מילה עדינה בשבילך.

מיקי לוי: אבל חברת הכנסת גולן, אני ביקשתי - - -

מוסי רז: עבריין, אבל את לא תוכלי לצעוק את זה לאחרים, כי אמרת "יחיד".

מוסי רז: ליד המאחז במצפה יאיר הותקפו באבנים פעילי שלום שבאו מישראל.

מוסי רז: נעשה להם לינץ' וניסיון לרצח, בזמן שמפקד חטיבת יהודה נמצא שם וחובק ידיים ללא הושיט עזרה.

מוסי רז: והדבר הזה קורה כבר פעם שנייה באותו מקום.

מוסי רז: אני הייתי נוכח שם לפני ארבעה שבועות כשניסו לרצוח אותנו מתנחלים ממצפה יאיר.

מוסי רז: ואני אומר: אם יש צה"ל – יופיע מייד, ומפקד כזה לא ראוי להיות מפקד בצבא הגנה לישראל, שמסייע לטרור – מסייע לטרור, אני חוזר על זה שוב.

מוסי רז: אני לא אחזור בי מהאמירה הזו.

מוסי רז: ואני רוצה מכאן לעבור לממשלה, שמציינת היום שנה, ממשלה עם הצלחות רבות, בשותפות יהודית-ערבית.

מוסי רז: בזה שהיא חוסמת את אותם אנשים שמתפרעים שם מלהגיע לשלטון – גם בזה ההצלחות שלה, הצלחות גדולות מאוד.

מוסי רז: אני רואה מה קורה בתחום הלחימה בפשיעה בחברה הערבית – ירידה משמעותית ביותר; אני רואה מה קורה בבריאות, בסביבה, בחוץ, בתחבורה, במקומות אחרים – הישגים יפים ביותר; נפסקה השנאה; נפסקה ההסתה נגד בית המשפט, התקשורת, השמאל, כל העולם.

מאי גולן: תגיד, זה אמיתי?

מאי גולן: אתה טועה.

מוסי רז: נכון, נכון, אני עוד שומע מכאן קצת הסתה.

מירי רגב: - - - גל הסתה - - - מה קרה לך?

מירי רגב: מה קרה לך?

מירי רגב: מה קרה לך?

מירי רגב: מה נהיה ממך?

מוסי רז: אבל אפילו חברת הכנסת רגב קצת נרגעה, קצת פחות.

מירי רגב: מה קרה לך?

מירי רגב: מה קרה לך?

מירי רגב: מה נהיה ממך?

קריאות: - - -

מוסי רז: מפה אני רוצה לקרוא לכל אלה שמעט התעייפו, לכל אלה - - -

קריאות: - - -

מיקי לוי: חברי הכנסת, די, מספיק.

מיקי לוי: מספיק.

מיקי לוי: זכותו להגיד מה שהוא רוצה.

מוסי רז: - - שמעט התעייפו מההפגנות של הימין האלים מול הבתים שלהם - -

קטי קטרין שטרית: לא, אתם - - - ממש עדינים.

קטי קטרין שטרית: אתם הייתם ממש עדינים.

מוסי רז: - - להזכיר להם שזו הממשלה הימנית ביותר בתולדות ישראל.

קריאות: - - -

קטי קטרין שטרית: תתביישו לכם.

קטי קטרין שטרית: אתם הייתם הכי בריונים, עם אביזרי מין.

קטי קטרין שטרית: תתביישו לכם.

קטי קטרין שטרית: עם אביזרי מין.

קטי קטרין שטרית: תתביישו לכם, אתם, הנאורים.

מיקי לוי: חברת הכנסת שטרית.

מיקי לוי: חברת הכנסת רגב, את גורמת לי שאני אוסיף לו עוד דקה, וזה חבל.

מיקי לוי: בבקשה.

מיקי לוי: בבקשה להמשיך.

מיקי לוי: חברת הכנסת שטרית, די.

מוסי רז: כל אלה שהתעייפו מההפגנות האלימות של הימין מול הבתים שלהם, צריך להגיד להם: הממשלה הזו עשתה הרבה דברים יחד ותמשיך לעשות דברים יחד.

מוסי רז: לא יעזור לכם.

מוסי רז: כשאני שומע נאומים כמו ששמעתי מהאגף שלכם – שהם לא נאומים של ליכוד; ז'בוטינסקי לא היה מדבר כך; בגין לא היה מדבר כך; כהנא היה מדבר כך – אני מבין למה אתם צריכים להישאר באופוזיציה.

מירי רגב: בן-גוריון לא היה מדבר כמו שאתה מדבר.

מירי רגב: רבין לא היה מדבר כמו שאתה מדבר.

מירי רגב: אתה מדבר - - - עם תומכי הטרור - - -

מיקי לוי: תודה רבה.

מיקי לוי: חברת הכנסת רגב, תודה.

מיקי לוי: חבר הכנסת מנסור עבאס – מוותר.

מיקי לוי: חבר הכנסת דיכטר, בבקשה.

אבי דיכטר: אדוני היושב-ראש, כנסת נכבדה, קואליציה נורמלית היא פירמידה שבסיסה רחב, וישנה מפלגה גדולה בבסיס הזה.

אבי דיכטר: הדבר מאפשר להתמודד עם לחצים של מפלגות קטנות התלויות בבסיס הרחב.

אבי דיכטר: הניסיון שהיה כאן בשנה האחרונה להקים ממשלה של קואליציה בדמות פירמידה הפוכה הנשענת על מפלגה קטנה נכשל כישלון חרוץ.

אבי דיכטר: מפלגה של ארבעה מנדטים, אנטי-ציונית, או ח"כית במפלגה של חמישה מנדטים, מנענעים את הפירמידה ההפוכה ואו-טו-טו מרסקים אותה.

אבי דיכטר: (אומר בערבית ומתרגם:) כל תרנגול מלך בממלכה שלו.

אבי דיכטר: כאשר השילוש החדש בנט-לפיד-מנסור מפזר צ'קים לאומים ללא כיסוי, זוהי לא ממשלת שינוי אלא ממשלת הפקרה (חוזר על הדברים בערבית.

אבי דיכטר: ) 74 שנים לא שוקמו יישובים ערביים שתושביהם עזבו עד שצבאות ערב יכבשו את כל ארץ ישראל, ויגרשו את היהודים כפי שהבטיחו המנהיגים של הערבים באותה עת.

אבי דיכטר: בירעם ואקרית היו, על פי תוכנית החלוקה בשטח המדינה הערבית, כמו יישובים רבים אחרים: רמלה, באר שבע ואפילו יפו.

אבי דיכטר: לשמחתנו – וכן, גם לשמחתם של ערביי ישראל – צה"ל ניצח במלחמה על עצמאותנו והקים את ישראל, מדינת הלאום של העם היהודי.

אבי דיכטר: אחרת, חייהם היו כמו חיי הערבים החיים בלבנון, בסוריה, בתימן ועוד.

אבי דיכטר: ובכן, יש לי חדשות בשבילכם, חדשות ישנות: שום יישוב ערבי שננטש במלחמת השחרור לא יבנה מחדש.

אבי דיכטר: וכדי שיהיה ברור אני אומר זאת גם בערבית: "תחלמוש יציר.

אבי דיכטר: לן יחדת' אבדאן.

אבי דיכטר: חלם אל יקזה".

אבי דיכטר: באסלאם יש שישה מסתחלאת, שישה בלתי אפשריים (אומר בערבית ומתרגם:) הבלתי-אפשרי השביעי.

אבי דיכטר: לא יקרה אפילו בחלום.

אבי דיכטר: אני מתרגם: לא יקרה אפילו בחלום.

מנסור עבאס: - - - דיכטר.

אבי דיכטר: לא יקרה אפילו בחלום.

אבי דיכטר: לא יקרה לעולם.

אבי דיכטר: חלומות בהקיץ.

מיקי לוי: חבר הכנסת מנסור עבאס.

מיקי לוי: תודה.

אבי דיכטר: הבלתי-אפשרי השביעי.

אבי דיכטר: וכפי שאמר מי שאמר: (אומר בערבית ומתרגם:) מי שזה לא מוצא חן בעיניו, מוזמן לעבור ולשתות את מי הים בעזה.

אבי דיכטר: תודה רבה.

קריאות: - - -

מיקי לוי: תודה.

מיקי לוי: די.

מיקי לוי: בבקשה.

מיקי לוי: הבנו.

מיקי לוי: תודה רבה.

מיקי לוי: חברת הכנסת רגב, בבקשה.

מירי רגב: תודה רבה.

מירי רגב: כבוד יושב-ראש הכנסת, ראש הממשלה, ראש האופוזיציה, חבריי חברי הכנסת, אני רואה בך אני מברכת אותך על כך שהודעת שהקואליציה לא יכולה להמשיך ולהתקיים בהתנהלותה הנוכחית, וכפי שהתבטאת בעבר, לא תיתן לממשלה הזאת להסתמך על הרשימה המשותפת, אז תעשה את הצעד הנכון ותעזוב את הממשלה המסוכנת והרעה הזאת למדינת ישראל ולעם היהודי.

מירי רגב: אל תעשה שקר בנפשך.

מירי רגב: אמרת שהניסוי הזה נכשל.

מירי רגב: יש לך הזדמנות לעשות את הדבר הנכון בחודש הזה, חודש מתן תורה.

מירי רגב: אתה יודע שהדרך הנכונה היא להקים ממשלה לאומית בראשותו של נתניהו, אם בכנסת הזו או במסגרת בחירות.

מירי רגב: אתה יודע שהרוב היהודי במדינת ישראל הוא רוב ימני שכועס ומאוכזב ממי שקורא לעצמו ימין בממשלה הזאת, שנשענת על תומכי טרור.

מירי רגב: אתה גם יודע שהממשלה הזאת תיפול איתך או בלעדיך, עם שקד או בלעדיה, עם גדעון או בלעדיו, אבל יש לך, ניר, הזדמנות לעשות את הדבר הנכון.

מירי רגב: אל תפספס את ההזדמנות הזאת.

מירי רגב: תראה באיזו מציאות אנחנו חיים.

מירי רגב: בנט, תסתכל, תרים את הראש, תרים את הראש, תצא מהמגדל ומהחומה שאתה נמצא בו, מהמבצר.

מירי רגב: תרים את הראש, תסתכל על העיניים של האזרחים.

מירי רגב: תסתכל על העיניים שלי.

מירי רגב: אתה יודע מה ההישג היחיד שלך, בנט?

מירי רגב: ההישג היחיד שלך בשנה הראשונה והאחרונה שלך כראש ממשלה, זה שאתה עומד בראש ממשלה הפרוטקשן יחד עם חבריך לפיד ועבאס.

מירי רגב: חבורה של עסקנים פוליטיים שעוסקים בשוחד פוליטי, שסוחטים ונסחטים – ככה נראית ממשלת פרוטקשן בראשותך.

מירי רגב: תתבייש לך.

מירי רגב: משלם פרוטקשן לזועבי, פרוטקשן לטיבי, פרוטקשן לעבאס.

מירי רגב: עמר בר לב מתפלא על הפרוטקשן בצפת כשנשרפים אוטובוסים; טוב שהוא הגיע לצפת ולא לרהט.

מירי רגב: משלמים פרוטקשן בלוד, בעכו, ביפו, בחיפה, בדרום תל אביב, בנגב.

מירי רגב: אין דין ואין דיין.

מירי רגב: אתה יודע למה?

מירי רגב: כי הם יודעים שאתה עובד אצל עבאס.

מירי רגב: הם יודעים שאתה צריך את אל-עבאס.

מירי רגב: הם יודעים שוויתרת על כל ערך, על כל אמת – בשביל מה?

מירי רגב: בשביל לשבת דקה וחצי על כיסא ראש ממשלה שהוא ריק כשאתה יושב עליו; שלא הבאת שום דבר אמיתי; שרק פגעת, רק חרבת, רק עשית רע לאזרחי מדינת ישראל.

מירי רגב: ושימו לב: אף אחד לא מדבר – התקשורת שותקת, בתי-המשפט שותקים, כולם מחבקים אותך.

מירי רגב: אבל אל תדאג, אנחנו נעשה סדר, נביא את הייצוג, את הגיוון לבתי המשפט, לתקשורת.

מירי רגב: ובדרך לכאן, מר בנט, מזל טוב על השנה הראשונה והאחרונה שלך ליום ההולדת שלך כראש הממשלה.

מירי רגב: בדרך לכאן עוגה עם משלוח של "וולט".

מירי רגב: בתיאבון.

מיקי לוי: תודה.

מיקי לוי: לא לא לא.

מיקי לוי: סליחה, לא מקובל עליי.

מיקי לוי: תודה רבה.

מיקי לוי: חברת הכנסת גולן.

מיקי לוי: בבקשה.

מאי גולן: לפני שאני אתחיל רק, אדוני היושב-ראש, אני רוצה להשתתף בצערך.

מיקי לוי: תודה רבה.

מאי גולן: שלא תדע עוד צער.

מיקי לוי: תודה רבה לך.

מאי גולן: אדוני היושב-ראש, ראש האופוזיציה, כנסת נכבדה, אתמול שמעתי לקולות סאנה חילווה, יא בנט-לפיד, את חגיגות יום ההולדת לממשלת הצלה הלאומית הישראלית-הפלסטינית הראשונה.

מאי גולן: ובכן, אתמול, חשוב שתדעו, במקרה ככה הובא לידיעתי שלמצבו של בנט יש מושג פסיכולוגי הנקרא "גזלייטינג" – מצב, אם אתם לא יודעים, שבו אדם מערער את תפיסת המציאות דרך הכחשה מתמדת של עובדות, הצגת מידע סותר והסתרת מידע משמעותי, כמו למשל הביטוי הידוע שלו: הרוב הדומם.

מאי גולן: עצם השימוש של בנט בביטוי הזה, הרוב הדומם, הוא-הוא גזלייטינג, המצאה אמורפית, למי שלא יודע, של פוליטיקאי חסר אלקטורט, שהרי מיודענו בנט הוא נוכל טרמפיסט הרפתקני ששומע קולות דוממים ומדמיין שהוא מתווך בין מעצמות.

מאי גולן: הוא, הוא, מצליח לתווך בין מעצמות.

מאי גולן: בפועל, הוא לא מצליח לתווך בין שמרית מאיר לטל גן צבי.

מאי גולן: ובמסגרת אותם דמיונות, חבורת הנוכלים הרי לא מפסיקה לפמפם לנו סלוגנים על איחוי והריפוי, על החזרת הנורמליות, על היציאה משיתוק.

מאי גולן: אפילו לפיד הרזרבי הגדיל ואמר שכל העולם כולו רוצה ללמוד את המודל החדש, המודל הייחודי הזה שבו כל אי-הסכמה נפתרת בהרמוניה משותפת, בשקט ובהסכמות בין ימין לבין השמאל.

מאי גולן: ממש חזון הנביאים.

מאי גולן: באמת יש פרה אדומה בפתח העיר ומשיח בן דוד רוכב עכשיו על חמורו הלבן.

מאי גולן: הרי חברים, ברור לכולם שאת כל גיבובי השטויות האלה אפשר לספר, בנט, רק לרוב הדומם שאתה שומע בראש שלך, כן, אותו רוב דמיוני דומם.

מאי גולן: הרי הרוב הציוני אומר את דברו בצורה ברורה, ללא כחל ושרק, בכל סקר אפשרי, או לדוגמה בצעדת הדגלים ששברה מספר שיא של עולים לירושלים כדי לעמוד כחומה בצורה מול מתפרעי הר הבית, שהממשלה ההזויה הזאת בראשותך, נפתלי בנט – שאם זה היה תלוי בך, מצעד הדגלים גם לא היה קורה – שחררה לאחר כמה שעות לדרישת מנסור עבאס את כל העצורים.

מאי גולן: איזה יופי שאתה מחייך.

מאי גולן: אני שמחה שאתה משכנע את עצמך בדמיונות שלך.

מאי גולן: תרים את העיניים.

מאי גולן: זה לא בושה להסתכל לאמת בעיניים, בנט.

מאי גולן: עוד מעט תצטרך לצאת לציבור ולהסתכל לו בעיניים.

מאי גולן: לא תוכל להסתכל למטה.

מאי גולן: הרי רק בזכות הציבור הציוני הזה שאתה בגדת בו, בנט, שמענו ברכבת הקלה במקום שירי "אללהו אכבר", את "עם ישראל חי" ו"הושיע את ארצך".

מאי גולן: כל זאת, כל זאת, למרות הממשלה המעוות וההזויה שלך - -

מיקי לוי: תודה רבה.

מאי גולן: - - ששום נציג מטעמה לא העז להראות את פרצופו לא במרכז הרב - -

מיקי לוי: תודה.

מאי גולן: - - שמבזים אותך, ולא בהמון הציוני.

מאי גולן: עוד משפט, עוד משפט לניר אורבך.

מאי גולן: יש לי משפט חשוב.

מאי גולן: במקום שאני גדלתי, נולדתי והתחנכתי, בדרום תל אביב – שפעם ביקרת שם, בנט – אני מזהה נוכלים מקילומטר, גם את כאבי הבטן של אילת החיילת וגם את כאב השיניים של גדעון סער.

מאי גולן: והבוקר קראתי שניר אורבך אומר שאתה חבר, בנט, ושהוא דואג לעתידך.

מאי גולן: אז אני רוצה להגיד לך, ניר אורבך, לך ולכל המתנדנדים למיניהם: יש לי חדשות בשבילך - -

מיקי לוי: זה נאום, חברת הכנסת גולן.

מאי גולן: - - איתך, בלעדיך, איתכם, בלעדיכם, נחזור ובגדול - -

מיקי לוי: תודה.

מאי גולן: - - בראשותו של בנימין נתניהו - -

מיקי לוי: תודה.

מאי גולן: - - עם מחנה לאומי-ציוני - -

מיקי לוי: חברת הכנסת גולן.

מאי גולן: - - ובלי נוכלים, שקרנים, גנבים ורמאים.

מיקי לוי: תודה.

מיקי לוי: לא.

מיקי לוי: חבל, היה בסדר עד עכשיו.

מיקי לוי: בשביל מה?

מאי גולן: אה, עד עכשיו זה היה בסדר?

מיקי לוי: תודה.

מיקי לוי: תודה רבה לחברת הכנסת גולן.

מיקי לוי: חבר הכנסת קיש, בבקשה.

יואב קיש: כבוד היושב-ראש, כנסת נכבדה, שמעתי את הדברים של החברים שלי והתלבטתי איך אני אפתח את שלוש הדקות שיש לי.

יואב קיש: אני חושב שהמסר הוא פשוט.

יואב קיש: אני אומר עכשיו לנפתלי בנט שדבר אחד הוא השיג בקדנציה שלו, וזה את ההגדרה שהוא הולך להיות ראש הממשלה עם הקדנציה הכי קצרה, אפילו יותר קצרה מממשלת ברק חם צוואר.

יואב קיש: אז בנט, זה ההישג היחידי שלך.

יואב קיש: חוץ מזה נכשלת בכל מה שעשית.

יואב קיש: ממשלת מועצת השורא - - -

רון כץ: - - -

יואב קיש: ממשלת מועצת השורא, ממשלת מועצת השורא אכן העבירה - -

מיקי לוי: די, חבר הכנסת כץ, לא להפריע.

יואב קיש: - - אכן העבירה מיליארדים למועצת השורא.

יואב קיש: אני מסכים איתך, זה ההישג הגדול שלכם.

רון כץ: - - -

מיקי לוי: חבר הכנסת כץ, תודה.

יואב קיש: ממשלת עבאס-לפיד-בנט – אני אסביר לך משהו, חבר הכנסת כץ.

יואב קיש: תראה, אתן לך דוגמה מהקורונה.

יואב קיש: הקורונה הייתה צונאמי ששטף את העולם.

יואב קיש: יושב פה ראש האופוזיציה בנימין נתניהו, ראש הממשלה לשעבר, שהוביל את המאבק מול הבלתי-נודע והוציא את מדינת ישראל ראשונה מהקורונה.

יואב קיש: כך מתנהג מנהיג.

יואב קיש: כך מתנהגת ממשלה.

יואב קיש: עכשיו יושב פה מר בנט - - -

רון כץ: - - -

מיקי לוי: חבר הכנסת כץ.

יואב קיש: יושב פה מר בנט - - -

מיקי לוי: חבר הכנסת כץ.

יואב קיש: הינה, אני עונה לך.

יואב קיש: רון כץ, אני עונה לך.

יואב קיש: יושב פה מר בנט כשיש עכשיו צונאמי כלכלי ששוטף את כל העולם.

יואב קיש: אני לא אומר שמחירי הדלק זה רק בגלל בנט.

יואב קיש: לא.

יואב קיש: אבל ממשלה נורמלית, ראש ממשלה נורמלי שלא עסוק בלשלם מיליארדים ומיליונים כל פעם כדי להחזיק את הכיסא שלו, בונה תוכנית, מחזיק מלאים.

יואב קיש: אתה יודע, שיכול להיות שיהיו מוצרים שיהיו חסרים בעוד כמה חודשים במדינת ישראל?

יואב קיש: למה הוא לא עושה שום דבר?

רון כץ: - - -

יואב קיש: למה הוא עומד ופשוט – אני אגיד לך למה: כי הוא צריך לשלם לזועבי, כי הוא צריך לשלם למנסורי עבאס, כי זה מה שמעניין אותו.

יואב קיש: האיש הוא כישלון מוחלט מול הצונאמי הכלכלי שמתרגש עלינו, ואת זה כל אחד במדינת ישראל ירגיש.

יואב קיש: עכשיו, תבין: אתה שואל אותי על הממשלה שלכם?

יואב קיש: אתם התחלתם את זה.

יואב קיש: עוד לפני שבכלל ראינו מה קורה, הגיעו העלאות של הסודה, המוגזים, של כלים החד-פעמים; השקיות עכשיו אתם רוצים – למה?

יואב קיש: כדי לפגוע בחרדים.

יואב קיש: זה לא מעניין אתכם שאתם מייצרים אינפלציה.

יואב קיש: זה לא מעניין אתכם שזה עוד מיסוי על אנשים הכי חלשים במדינת ישראל.

רון כץ: - - -

יואב קיש: כל מה שמעניין את בנט זה איך הוא משלם – איך הוא משלם פעם לזועבי ופעם לטיבי ופעם לעבאס, במיליארדים.

קרן ברק: - - -

יואב קיש: היושב-ראש, אני מבקש שקט, היושב-ראש.

יואב קיש: תודה, היושב-ראש.

רון כץ: - - -

מיקי לוי: חבר הכנסת כץ, מספיק.

מיקי לוי: תודה.

מיקי לוי: בבקשה.

יואב קיש: לכן, ההבדל בין ממשלה שקוראת את התמונה ומנהיג שיודע להתמודד עם אתגרים עולמיים – זה בדיוק מה שאנחנו רואים – איך אנחנו הובלנו והתנהלנו בתקופת הקורונה, לבין איך שבנט לא מסוגל לשמר קואליציה – אבל אתה יודע למה?

יואב קיש: כי הקואליציה שלו היא במשא ומתן על זכות השיבה של הפלסטינים, הוויכוח האם לפיד ידע או לא ידע שיש גורמים בקואליציה שמקדמים זכות השיבה לפלסטינים זה שיש אנחנו יודעים.

יואב קיש: זו הממשלה, זו הקואליציה שלך.

יואב קיש: האם לפיד היה שותף או לא שותף?

יואב קיש: אתה מבין על מה אנחנו מתווכחים?

יואב קיש: אתם נכשלתם.

יואב קיש: אתם בושה שהגעתם לאן שהגעתם.

יואב קיש: אנחנו נחליף אתכם ומהר.

מיקי לוי: תודה רבה.

מיקי לוי: חבר הכנסת שיקלי, בבקשה.

עמיחי שיקלי: חבריי חברי הכנסת, כבוד היושב-ראש, שמונה שנים חלפו מאז שנחטפו ונרצחו בגוש עציון שלושת הנערים גיל-עד שער, נפתלי פרנקל ואייל יפרח, השם ייקום דמם, תלמידי ישיבה צעירים, מלאי חיים, מלאי חלומות שלא יתגשמו.

עמיחי שיקלי: בקלטת שתיעדה את רגעי החטיפה נשמעו המחבלים הארורים זועקים לעברם: ראש למטה.

עמיחי שיקלי: אבל לא את ראשם של הנערים בלבד ביקשו המחבלים הארורים לכוף אלא את ראשו של עם ישראל כולו.

עמיחי שיקלי: הערב התבשרנו כי כאשר יגורנו בא לנו: ספיר נחום, אם לתינוק ולפעוטה בת שנתיים נחטפה ונרצחה אף היא, ומי שחושב שהמניע לרציחתה הוא פלילי בלבד מסרב להביט למציאות בלבן של העיניים.

עמיחי שיקלי: בסוף השבוע האחרון פרסם מיליארדר אלמוני, בעיקר בעיתוני המגזר, מודעות פרסומת להישגיה המופלאים של ממשלת בנט.

עמיחי שיקלי: ותראה כמה הושג כאן, ראש הממשלה, רק בסוף שבוע אחד:

עמיחי שיקלי: בחמישי בערב ראינו את אנשי משטרת ישראל מותקפים בלינץ' בגבעה הצרפתית כשהם ממאנים לעשות שימוש בנשקם כדי להגן על עצמם.

עמיחי שיקלי: ביום שישי בבוקר אותו מחזה בדיוק חזר על עצמו, והפעם היו אלה חיילי צה"ל שנכנסו ממש לקרב מגע עם מחבל ולא העזו לעשות שימוש בנשקם.

עמיחי שיקלי: בליל שישי נרצח עמיחי כרמלי, השם ייקום דמו, מתנדב במשטרת ישראל.

עמיחי שיקלי: היום, כפי שאמרתי, אותרה גופתה של ספיר נחום, השם ייקום דמה.

עמיחי שיקלי: הישג מרשים, וכל זה רק בסוף שבוע אחד, וזה עוד לפני שדיברנו על תלמידי תיכון שהותקפו באלימות בחצבאני, תושב חיפה שהותקף בשבוע שעבר כשיצא עם כלבו לטיול והעז להעיר לכמה ערבים, שהיו שם כלב תקיפה שלהם והוא ביקש מהם לקשור אותו.

עמיחי שיקלי: כל אלה הם חסידיהם של סמי אבו שחאדה, איימן עודה ושאר אותם לאומנים ערבים שמקדמים הסתה אלימה השכם והערב, גם מתוך הבית הזה.

עמיחי שיקלי: המחבל מעכו שחטף ורצח כפי הנראה את ספיר והמחבל מרהט שרצח את עמיחי, השם ייקום דמם, ביקשו בדיוק את מה שביקשו חוטפי ורוצחי הנערים – הם ביקשו לכוף את ראשנו ולשבור את רוחנו.

עמיחי שיקלי: זה לא עניין שהוא עניין פלילי, זהו עניין שהוא עניין לאומני, והלאומנות בשנה האחרונה עולה וגואה.

עמיחי שיקלי: מי שרצח כפי הנראה את ספיר הוא אותו אחד שנכנס לקיבוץ כפר מסריק בעיצומה של שבת כדי להטריד את התושבים.

עמיחי שיקלי: הפלילי והלאומני וכל מה שקשור במגזר הערבי מעורבב, ואנחנו צריכים לשים לב טוב-טוב למה שקורה לנגד עינינו.

עמיחי שיקלי: אותם לאומנים פלסטינים ברברים טועים בנו טעות ענקית.

עמיחי שיקלי: הם חושבים ששכחנו מאין באנו.

עמיחי שיקלי: הם אינם מבינים עד כמה אנחנו נטועים עמוק - -

מיקי לוי: משפט לסיום, בבקשה.

עמיחי שיקלי: - - עד כמה שורשנו נטועים עמוקות בארץ הזאת.

עמיחי שיקלי: האבנים של הארץ הזאת מדברות בעברית - -

מיקי לוי: תודה.

עמיחי שיקלי: - - במיוחד האבנים של יהודה, שומרון והגליל.

עמיחי שיקלי: הם טועים בנו כשהם חושבים שיש לנו כוונה ללכת למקום אחר.

עמיחי שיקלי: אין ולא תהיה לנו ארץ אחרת, ואנחנו נילחם עליה.

עמיחי שיקלי: תודה רבה.

מיקי לוי: תודה רבה.

מיקי לוי: ראש הממשלה חבר הכנסת נפתלי בנט, בבקשה.

נפתלי בנט: אדוני היושב-ראש, חבריי חברי הכנסת, ראשית, אני רוצה להשתתף בצער המשפחה של ספיר נחום, ואני מקווה שנגיע בהקדם להבין את חקר האמת, מה היה פה, ונטפל בזה.

נפתלי בנט: תראו, אני אניח את הדברים כפי שהם: אנחנו בימים האלה נלחמים על הממשלה, זו האמת.

נפתלי בנט: הממשלה מצוינת, אבל היא נשענת על קואליציה לא פשוטה.

נפתלי בנט: למה אנחנו נלחמים על הממשלה?

נפתלי בנט: מאותה סיבה שהקמנו את הממשלה.

נפתלי בנט: צריך לחזור ליסודות: כי הברירה כיום במדינת ישראל היא בין כאוס לבין יציבות - -

משה ארבל: עכשיו זה לא כאוס?

נפתלי בנט: - - בין שיתוק לבין צמיחה.

נפתלי בנט: לפני שנה, אני אזכיר לכולם, ראש האופוזיציה דהיום, שהיה ראש הממשלה אז, ניסה ארבע פעמים להקים ממשלה וכשל.

נפתלי בנט: פשוט לא היו האצבעות.

נפתלי בנט: עמדנו ימים ספורים לפני בחירות חמישיות וקיבלנו החלטה אמיצה שאני עומד מאחוריה, גאה בה, להקים ממשלה מורכבת, קואליציה מורכבת, כדי לחלץ את ישראל מהקריסה הכלכלית שהורישו לנו, מהאבטלה ההמונית.

נפתלי בנט: אתם זוכרים שעמדתי פה ואמרתי: לא פרנסה – לא מעניין.

נפתלי בנט: כמה מובטלים, כמה עסקים סגורים היו.

נפתלי בנט: אתם זוכרים את הכאוס, את שומר החומות?

נפתלי בנט: ערי ישראל בערו, טילים על הכנסת הזאת, וחברי הכנסת היו צריכים לברוח מהמליאה תחת הממשלה הקודמת, כי היא שידרה חולשה.

נפתלי בנט: הכלל של הממשלה הקודמת היה להיות קשוח כלפי השמאלנים ולהיות חלשים כלפי האויב, ואנחנו עושים הפוך – אנחנו עומדים חזק מול האויב אבל אנחנו מושיטים יד כלפי ידידינו, גם עם עמדות שונות, כולל השמאל הציוני.

נפתלי בנט: נכון, אנחנו קשים החוצה ואוהבים פנימה.

נפתלי בנט: הממשלה לא מושלמת, אני לא אומר שהכול מושלם - -

קריאה: הכול מתחיל מהראש.

נפתלי בנט: - - אבל האלטרנטיבה, שנדע – ואני אומר את זה - -

דוד אמסלם: בוא נתחיל מהסוף.

דוד אמסלם: מתי אתה מפסיק את הביזיון?

מיקי לוי: חבר הכנסת אמסלם, חבר הכנסת אמסלם, כשחבר הכנסת נתניהו יעלה אני לא אאפשר לאף אחד להפריע לו.

דוד אמסלם: אתה מקשקש.

דוד אמסלם: לך הביתה, תפסיק.

מיקי לוי: חבר הכנסת אמסלם – קריאה ראשונה.

דוד אמסלם: - - - בוא נעצור את השיפוצים, עזוב אותך.

דוד אמסלם: לא מתבייש.

דוד אמסלם: שני מנדטים.

דוד אמסלם: אתה - - -

מיקי לוי: בבקשה שקט.

מיקי לוי: חבר הכנסת אמסלם, קריאה שנייה.

מיקי לוי: חבר הכנסת אמסלם, אתה בקריאה – חבר הכנסת אמסלם, החוצה.

מיקי לוי: תודה.

דוד אמסלם: - - - יושב-ראש ועדה אתה לא יכול להיות.

דוד אמסלם: אתה לא מתבייש?

נפתלי בנט: מדינת ישראל עמדה באחד הרגעים הקשים בתולדותיה.

נפתלי בנט: היינו בקריסה, בצמיחה שלילית, והבאנו את הצמיחה להיות 8.1%; היינו באבטלה של 5.1% – הורדנו את זה ל-2.9%; הבטחנו להחזיר את הציבור לתעסוקה, את מובטלי הקורונה לתעסוקה – הגענו לתעסוקה מלאה.

נפתלי בנט: הלאה.

נפתלי בנט: הורישו לנו את הגירעון הגדול בתולדות ישראל, 10.1%, כי הם פיזרו מהאוויר במסוקים מזומנים כדי למצוא חן.

נפתלי בנט: זה פופוליזם - -

קרן ברק: - - -

נפתלי בנט: - - ואנחנו הורדנו את הגירעון, חברים, לאפס.

נפתלי בנט: זה נקרא אחריות.

נפתלי בנט: אנחנו הורדנו את הגירעון הכלכלי לאפס.

קטי קטרין שטרית: - - -

מיקי לוי: חברת הכנסת שטרית, תאמיני לי שכשחבר הכנסת נתניהו ינאם אני לא ארשה להפריע לו.

קריאות: - - -

נפתלי בנט: אני מציע שתשמעו, חבריי באופוזיציה.

נפתלי בנט: אני מציע שתקשיבו.

נפתלי בנט: לא קרה כלום מלשמוע.

נפתלי בנט: אבל בואו נדבר על ביטחון.

נפתלי בנט: קודמי יזם תופעה בזויה שנקראת "מזוודות דולרים לחמאס" וקיים את זה במשך שנים.

נפתלי בנט: בחודש הראשון שנכנסתי לתפקידי אנחנו עצרנו את מזוודות הדולרים.

נפתלי בנט: ירשנו הרתעה מרוסקת מול חמאס.

נפתלי בנט: תקשיבו טוב, אולי מכול הדברים תפנימו.

נפתלי בנט: קחו נערה בת 15 שגדלה בשדרות.

נפתלי בנט: לא הייתה לה, עד השנה, אף פעם שנה כל כך שקטה.

נפתלי בנט: בממוצע בעשור האחרון – 1,000 רקטות על ביתה בשנה; אצלנו שש רקטות.

נפתלי בנט: למה?

נפתלי בנט: כי חמאס יודע - -

קריאות: - - -

מיקי לוי: חבר הכנסת מולא, קריאה ראשונה.

מיקי לוי: חבר הכנסת טייב, קריאה ראשונה.

מיקי לוי: חבר הכנסת מולא, תהיה בשקט.

נפתלי בנט: - - מה זה עוצמה ומה זה מילים.

מיקי לוי: קריאה שנייה.

מיקי לוי: קריאה שלישית – החוצה.

מיקי לוי: החוצה.

נפתלי בנט: הרי אתם, את האנרגיה מפנים נגד אחיכם - -

מיקי לוי: חבר הכנסת מולא החוצה.

נפתלי בנט: - - ולא נגד האויב.

נפתלי בנט: אתם כל היום מסיתים פנימה במקום להילחם מול האויב.

נפתלי בנט: אני הפוך – אני מושיט יד לכולם פנימה כי אנחנו עם אחד: שמאל, ימין, דתיים, חילונים.

נפתלי בנט: אנחנו עם אחד.

מאי גולן: תתבייש - - -

נפתלי בנט: - - אבל את הכוח, את המכונה - -

קטי קטרין שטרית: אתם מחרימים אותנו.

מיקי לוי: חברת הכנסת שטרית.

מיקי לוי: חבר הכנסת טייב, אתה בקריאה ראשונה.

מיקי לוי: די.

נפתלי בנט: - - הלוואי שאת האנרגיה הזאת הייתם מפנים כלפי האויב ולא כלפיי.

ינון אזולאי: - - -

מיקי לוי: חבר הכנסת אזולאי, שב, בבקשה, ותהיה בשקט.

קריאות: - - -

מיקי לוי: חבר הכנסת טייב, קריאה שנייה.

מיקי לוי: החוצה, בבקשה.

מיקי לוי: תודה.

מאי גולן: - - - מה הקשר לדיון?

מיקי לוי: חברת הכנסת גולן, קריאה ראשונה.

נפתלי בנט: נמשיך.

נפתלי בנט: אני ירשתי ביום הראשון שלי – הם דחו את מצעד הדגלים עוד פעם בשנה שעברה.

נפתלי בנט: תוך שלושה ימים הייתי צריך להחליט, והחלטתי שאנחנו מקיימים.

נפתלי בנט: השנה, תחת לחץ עצום – גם בין-לאומי, גם האיומים של חמאס – לא אני ולא חבריי, לא שר החוץ לפיד, לא בני גנץ, שאתם כל כך אוהבים לתאר כהזויים וחלשים; בשנה שעברה אתם התקפלתם, זו האמת.

נפתלי בנט: אתם התקפלתם.

מאי גולן: לא, אתה הזיה.

קריאות: - - -

נפתלי בנט: אתם התקפלתם.

נפתלי בנט: חבר'ה, זו האמת, אלה העובדות.

קריאות: - - -

נפתלי בנט: אחרי שאתם מדברים גבוהה-גבוהה, ברגע האמת חמאס איים, ואתם ביטלתם את המצעד.

ינון אזולאי: - - -

מיקי לוי: חבר הכנסת אזולאי, מספיק.

ינון אזולאי: החמאס - - -

מיקי לוי: חבר הכנסת אזולאי, קריאה ראשונה.

נפתלי בנט: שוב, אתם יודעים, על שאול המלך נאמר - -

מאי גולן: - - - מה, דוד המלך - - -

מיקי לוי: חברת הכנסת מאי גולן, שנייה.

נפתלי בנט: - - מי שמרחם על אכזרים סופו להתאכזר על רחמנים.

נפתלי בנט: למה?

נפתלי בנט: כי הוא לא ידע להילחם בעמלק, אבל הוא ידע להרוג את הכוהנים.

נפתלי בנט: אנחנו קשוחים מול האויב ופתוחים ומושיטים יד בתוך המדינה.

נפתלי בנט: ולכן אנחנו לא מצמצנו, ולכן זכיתם אתם – ראיתי את כל התמונות שלכם עם הדגלים, זה באמת חימם את הלב – כי השנה יכולתם, ולא שכבו על הרצפה בירושלים בגלל טילים ובגלל החולשה, החולשה הנוראה שהקרנתם.

משה ארבל: איפה אורבך?

נפתלי בנט: מילים גבוהות אבל חולשה נוראה.

מיקי לוי: ארבל, מספיק.

משה ארבל: לא, שאלה - - -

מיקי לוי: מספיק.

מיקי לוי: קריאה ראשונה.

נפתלי בנט: הלאה.

נפתלי בנט: לא הצלחתם שלוש שנים להעביר תקציב – העברנו.

אורלי לוי אבקסיס: אגב, איפה - - -

מיקי לוי: חברת הכנסת אבקסיס, תודה.

מיקי לוי: תודה.

נפתלי בנט: אתם הבטחתם והבטחתם והבטחתם לחיילים משכורת – אנחנו העלינו את המשכורת.

נפתלי בנט: עובדה.

נפתלי בנט: בוצע.

קריאה: בתמיכה של הקואליציה, באיום של - - -

מיקי לוי: מיכאלי, מספיק.

שלמה קרעי: לך הביתה, בנט.

נפתלי בנט: ואני יכול להמשיך עוד ועוד, יש הרבה מה לעשות.

נפתלי בנט: תראו, אני רוצה לספר לכם מה למדתי בשנה הזאת.

שלמה קרעי: תמשיך בבית - - - עוד מעט, תכתוב ספר בבית.

נפתלי בנט: אני למדתי שכשיש רצון טוב, אנחנו יכולים לעשות דברים ענקיים, ועשינו דברים ענקיים ביחד.

אורלי לוי אבקסיס: אם יש רצון - - -

נפתלי בנט: ויש פה רצון טוב.

נפתלי בנט: הממשלה היא טובה.

נפתלי בנט: היא לא מושלמת.

נפתלי בנט: היה רצוי יותר שכולם יהיו בה – גם החרדים, גם הליכוד – אבל הייתה בחירה שלא להיכנס; הדרה עצמית.

נפתלי בנט: אבל אנחנו בממשלה דואגים לכולם.

נפתלי בנט: אנחנו לא מסתובבים ואומרים: אנחנו נרמוס אותם, אנחנו נשחט אותם, אנחנו נחרים אותם בבתי כנסת.

נפתלי בנט: לא.

נפתלי בנט: כולם רצויים.

נפתלי בנט: כולם רצויים.

שלמה קרעי: אתם עושים את זה, בנט.

נפתלי בנט: כולם רצויים.

שלמה קרעי: אתם החרמתם חצי מהעם.

משה גפני: אולי ייקחו אותנו במריצות - - -

מיקי לוי: חבר הכנסת גפני, מה קרה?

מיקי לוי: שב, בבקשה.

שלמה קרעי: איפה ליברמן - - -

מיקי לוי: חבר הכנסת קרעי, קריאה ראשונה.

משה גפני: במריצות הוא - - -

נפתלי בנט: לצערי, צריך לומר ביושר שגם בקואליציה יש חברים שלא הפנימו עדיין את גודל השעה.

נפתלי בנט: קיבלו הזדמנות גדולה להשפיע - -

אורלי לוי אבקסיס: לכן שרת התחבורה לא רצתה להיפגש - - -

נפתלי בנט: - - אבל מתאהבים בהפגנות ובהצבעות ולא רואים את גודל האירוע.

נפתלי בנט: אני קורא לאותם חברי קואליציה, שלצערי עדיין מבוצרים בהצבעות נגד הממשלה: יש לנו בערך שבוע-שבועיים לסדר את זה, ואז אנחנו יכולים להיות גם הרבה הרבה זמן, להמשיך את הטוב, אבל אם לא – לא נוכל.

אמיר אוחנה: יש יום הולדת לממשלה.

אמיר אוחנה: הזמינו ליצן?

מיקי לוי: חבר הכנסת אוחנה, תודה.

אורלי לוי אבקסיס: מעניין מה - - -

מיקי לוי: חברת הכנסת אבקסיס, מספיק.

נפתלי בנט: אני רוצה מילה.

נפתלי בנט: ראיתי במוצאי שבת את חבר הכנסת ישראל כץ צורח על מנסור עבאס.

נפתלי בנט: הוא אמר: מנסור וסנוואר אותו דבר.

מאי גולן: כמו שאתה צרחת: העם הולך - - - כמו שאתה צרחת.

נפתלי בנט: אבל זו השגיאה שלך, ישראל.

ישראל כץ: ראית את הסרט "לישון עם האויב"?

ישראל כץ: זה מה שאתה עושה.

נפתלי בנט: שמע לי, רגע.

נפתלי בנט: שמע, שמע.

נפתלי בנט: תאמין לי, שמעתי את כל הריאיון.

נפתלי בנט: עזוב את זה שאתם נפגשתם וחיבקתם וביבי פגש אותו מאה פעם בבלפור, אבל בהסתר.

נפתלי בנט: אצלי אין הסתר.

נפתלי בנט: הוא לא פילגש.

ישראל כץ: אין לך - - -

נפתלי בנט: אני לא מתבייש.

נפתלי בנט: אני לא כמוהו, מחביא.

נפתלי בנט: אני נפגש עם מנסור כמו גבר.

נפתלי בנט: לא מסתיר, מתבייש.

נפתלי בנט: אבל זה לא העניין, עזבו את זה.

ישראל כץ: שקרן.

מאי גולן: - - -

ישראל כץ: - - - פגש אותי כשר החוץ.

נפתלי בנט: הינה, אני בדיוק אני מדבר עליך, מנסור.

נפתלי בנט: ישראל כץ עמד מולך ואמר: סנוואר ומנסור אותו הדבר.

ישראל כץ: - - - שקרן, עליו אתה נשען?

נפתלי בנט: עזוב עכשיו פוליטיקה, עזוב את זה.

ישראל כץ: שקרן מוכח.

נפתלי בנט: עזוב, בסדר, שמענו, הכול טוב.

נפתלי בנט: תקשיבו רגע.

קריאות: - - -

נפתלי בנט: הינה, אני אראה לך מה זה מנהיגות.

נפתלי בנט: מנהיגות זה להגיד שהם לא אותו דבר, כי הם לא אותו דבר.

נפתלי בנט: יש פה את מנסור עבאס - -

דסטה גדי יברקן: - - - את החיקוי - - -

נפתלי בנט: - - שהוא, אני לא זוכר בעשורים האחרונים מנהיג ישראלי-ערבי, דתי - - -

קריאה: - - -

נפתלי בנט: - - גם אני דתי, אני יהודי-דתי - -

מיקי לוי: יברקן, קריאה.

נפתלי בנט: - - ומנסור קיבל החלטה – תקשיבו, כי זה מה שכואב לי בלב.

נפתלי בנט: הרי אתם מחבקים את חמאס - -

קרן ברק: אנחנו מחבקים את חמאס?

נפתלי בנט: - - ונותנים להם דולרים וצועקים על מנסור.

נפתלי בנט: צריך בדיוק הפוך.

נפתלי בנט: מנסור מנהיג - - -

גלית דיסטל אטבריאן: שירת הברבור, נפתלי.

גלית דיסטל אטבריאן: שירת הברבור.

נפתלי בנט: שנייה, נו.

מיקי לוי: דיסטל, תודה.

מיקי לוי: חברת הכנסת דיסטל.

גלית דיסטל אטבריאן: אתה חדשות העבר.

גלית דיסטל אטבריאן: אתה - - - אתה פאסה קומפוזה.

מיקי לוי: חברת הכנסת דיסטל, קריאה ראשונה.

גלית דיסטל אטבריאן: - - -

מיקי לוי: הרי את רוצה שאני אוציא אותך כדי למשוך תשומת לב.

מיקי לוי: קריאה ראשונה.

נפתלי בנט: אני שומע את הצעקות של אותה אחת שאמרה שהוא בשורה נפלאה וצריך להושיט לו יד.

נפתלי בנט: אני לא מבין, תחליטו.

נפתלי בנט: אבל עזבו את זה, בואו נדבר מהות.

נפתלי בנט: עזבו את המשחקים הקטנים - - -

גלית דיסטל אטבריאן: כמה אתה ממחזר את השקר הזה?

גלית דיסטל אטבריאן: כמה?

גלית דיסטל אטבריאן: הרי שלחתי לך אותו עוד כשהייתי בתקשורת, אפילו לא פוליטיקאית - -

מיקי לוי: חברת הכנסת דיסטל, קריאה שנייה.

גלית דיסטל אטבריאן: - - ואתה אמרת לי : תיכנסי בגדעון.

גלית דיסטל אטבריאן: גלית, תיכנסי בגדעון - - -

מיקי לוי: יופי, עכשיו המצלמות עלייך.

מיקי לוי: תודה.

גלית דיסטל אטבריאן: זה כתוב - - - נפתלי.

גלית דיסטל אטבריאן: למה אתה משקר?

מיקי לוי: החוצה.

גלית דיסטל אטבריאן: נפתלי, די לשקר.

גלית דיסטל אטבריאן: לא שווה את מיתרי הקול שלי - - - די.

גלית דיסטל אטבריאן: לך.

קריאות: - - -

נפתלי בנט: למה הגעתם?

נפתלי בנט: למה הגעתם?

נפתלי בנט: מעולם לא הייתה אופוזיציה כזאת - - -

קריאות: - - -

מאי גולן: הרסת את המדינה מספיק.

מאי גולן: ממשלת העליונות הלבנה.

קריאות: - - -

מיקי לוי: אני מבקש ממושבי הקואליציה שקט.

מיקי לוי: שקט, בבקשה.

מיקי לוי: בבקשה להמשיך, ראש הממשלה.

נפתלי בנט: זה עצוב.

נפתלי בנט: בתולדות הכנסת לא הייתה אופוזיציה כל כך לא ממלכתית, כל כך שורפת אסמים כמוכם.

נפתלי בנט: סיקריקים.

נפתלי בנט: התנהגות של סיקריקים; לא כולם, אגב.

קריאות: - - - אתה אומר דברים לא נכונים.

מיקי לוי: חברת הכנסת שטרית.

מיקי לוי: חברת הכנסת שטרית, ראשונה.

נפתלי בנט: אז תנו לי לסיים.

נפתלי בנט: לא תכננתי לשבת עם מנסור עבאס בקואליציה אחת, אני מודה.

קריאה: - - - מנסור עבאס, מה הוא - - -

נפתלי בנט: שנייה, תנו לי.

נפתלי בנט: אתם מדברים, כל היום יורדים על מנסור עבאס - -

אוריאל בוסו: - - - אתה צריך לסיים - - -

נפתלי בנט: אבל אני רוצה להסביר לכם מהות.

ישראל כץ: - - - מוסלמים, תכיר את האמנה שלהם לפחות.

ישראל כץ: תתבייש.

ישראל כץ: אתה - - - שקרן ברישיון.

מיקי לוי: חבר הכנסת ישראל כץ, די.

נפתלי בנט: אז תראו, מנסור הוא לא סנוואר.

נפתלי בנט: מנסור עבאס קיבל החלטה אסטרטגית להיות מנהיג ערבי אמיץ שמנסה דרך אחרת.

נפתלי בנט: לא, הוא לא חבר בליכוד והוא לא חבר באיחוד הלאומי ולא בימינה.

נפתלי בנט: יש לו עמדות אחרות.

ישראל כץ: - - -

נפתלי בנט: נו, ישראל, כמה, כמה.

נפתלי בנט: אבל עכשיו הבחירה היא אם אנחנו ניתן את הכוח לקיצוניים, שאתם שותפים שלהם – לטיבי, לאיימן - -

איימן עודה: - - -

מיקי לוי: חבר הכנסת עודה, שב.

נפתלי בנט: - - או שניתן את הכוח למי שרוצה ביחד.

איימן עודה: - - - זה מה שאתם רוצים.

איימן עודה: אתם רוצים ערבי מחמד.

איימן עודה: אתם רוצים ערבי מחמד.

מיקי לוי: חבר הכנסת עודה, קריאה ראשונה.

קריאות: - - -

מיקי לוי: חבר הכנסת עודה, קריאה שנייה.

נפתלי בנט: הרי אין הבדל.

נפתלי בנט: ישראל, זה השותף שלך.

נפתלי בנט: עודה-כץ, כץ-עודה.

נפתלי בנט: ביבי-טיבי, טיבי-ביבי.

קריאות: - - -

נפתלי בנט: אני אסביר את זה.

קריאות: - - -

מיקי לוי: חברת הכנסת גולן, החוצה.

מיקי לוי: קריאה שלישית.

מאי גולן: למה - - -

מיקי לוי: ככה.

מיקי לוי: גולן, החוצה, בבקשה.

מאי גולן: - - - לא הבנתי.

מאי גולן: עם שקרן שמאמין בדמיון של עצמו - - - אתה הזיה - - - חתיכת הזיה.

מאי גולן: אתה בושה לעם ישראל.

נפתלי בנט: לפני שנה, כעת חיה, בנאום הראשון שלי, צווחת באותה דרך.

נפתלי בנט: כולכם צווחתם, ומהרגע הראשון לא תקפתם אותנו על הפעולות, כי אתם יודעים שהפעולות הן טובות, אלא על עצם היותנו.

נפתלי בנט: זו ההתקפה.

נפתלי בנט: הרי אי-אפשר לתקוף ממשלה שמביאה שקט לעזה שאתם לא הצלחתם להביא, אי-אפשר לתקוף ממשלה שעוצרת כספים לחמאס.

שלמה קרעי: - - - חמאס - - -

מיקי לוי: חבר הכנסת קרעי, קריאה שנייה.

נפתלי בנט: אי-אפשר לתקוף ממשלה שמורידה פשיעה ב-40%.

נפתלי בנט: אז על מה תוקפים?

נפתלי בנט: על עצם היותנו, לא על פעולותינו.

נפתלי בנט: תחשבו על זה.

קטי קטרין שטרית: לא, אתה מיומן, חבל על הזמן.

מיקי לוי: חברת הכנסת שטרית, קריאה שנייה.

קטי קטרין שטרית: לא שנייה, לא קראתי לי ראשונה, מיקי.

קטי קטרין שטרית: הבן אדם - - -

נפתלי בנט: אני רוצה להסביר את הקונספט לעם ישראל, לציבור הישראלי.

נפתלי בנט: מה הקונספט?

נפתלי בנט: אומץ לב זה אנשים – תראו, מי שלא אמיץ זה כל אחד שמתחנף לבייס ולחברי המרכז והולך עוד יותר לקצה ועוד יותר לקצה.

נפתלי בנט: בן גביר כבר עקף את סמוטריץ', ועוד מעט יהיה גופשטיין שיעקוף את בן גביר.

נפתלי בנט: כולם בתחרות.

נפתלי בנט: זה לא אומץ לב, זה לזרום עם הנהר.

נפתלי בנט: אני אגיד לכם מה זה אומץ לב.

נפתלי בנט: אומץ לב - -

אוריאל בוסו: - - -

נפתלי בנט: - - אומץ לב זה לעמוד מול הבוחרים ולעשות מה שטוב למדינה.

נפתלי בנט: והינה העניין: יש עבודה בהצלבה.

נפתלי בנט: איך זה עובד?

נפתלי בנט: הליכוד דואג כל היום להקשות על הצד שכנגד, על השמאל, באמצעות חוקים כאלה, ואיימן עודה וטיבי – כדי להקשות על הימין.

נפתלי בנט: זאת השיטה.

איימן עודה: - - -

נפתלי בנט: אתם מנסים בכל הכוח לפרום, לפרום.

נפתלי בנט: לא ניתן.

נפתלי בנט: אבל אני אגיד לכם מה עוד למדתי.

שלמה קרעי: אומץ לב זה להודות כשנגמר.

איימן עודה: אתה רוצה ערבי מחמד, ערבי בלי עמוד שדרה.

מיקי לוי: חבר הכנסת עודה, קריאה שלישית – החוצה.

נפתלי בנט: ואני אגיד לכם איפה כשלנו.

מיקי לוי: חבר הכנסת עודה, החוצה, בבקשה.

נפתלי בנט: אני אגיד לכם איפה כשלנו.

קריאה: - - -

נפתלי בנט: כי אל מול שנה בלתי נתפסת של הישגים של ממשלה מעולה וקואליציה שמנסה ונאבקת, אפשרנו למכונת הרעל לפעול ולא הצלחנו להגן על אנשינו.

נפתלי בנט: לא הצלחנו להגן על עידית סילמן, שנשברה בגלל מכונת הרעל.

נפתלי בנט: ראיתי שאותו בן אדם שצעק לה מילים שאני לא יכול לחזור עליהן נישק אותה היום.

נפתלי בנט: זה שטוקהולם, זה תסמונת שטוקהולם.

נפתלי בנט: זה כואב הלב.

נפתלי בנט: אותו זרקא, שממומן על ידי האיש הזה, אותו רמי בן יהודה, שממומן על ידי האיש הזה – אז עכשיו - - -

אופיר כץ: אתה שקרן.

אופיר כץ: היית שקרן ותישאר שקרן.

מיקי לוי: חבר הכנסת כץ, החוצה, בבקשה.

מיקי לוי: החוצה.

נפתלי בנט: ואני אגיד לכם מה הלקח.

מיקי לוי: החוצה, החוצה.

אופיר כץ: הוא עומד פה ומשקר, אז אני אגיד לו שהוא שקרן.

מיקי לוי: הבנתי, חבר הכנסת כץ.

מיקי לוי: החוצה.

נפתלי בנט: תתגאו.

אופיר כץ: מי שעומד פה ומשקר, אני אגיד לו שקרן.

מיקי לוי: החוצה.

מיקי לוי: חבר הכנסת, החוצה.

אופיר כץ: אתה שקרן.

מיקי לוי: חבר הכנסת כץ, החוצה.

נפתלי בנט: תראו, הביטויים האלה שלכם כבר לא עובדים, כי כשאנחנו אומרים, לדוגמה, שנתנו את השנה הכי שקטה לעוטף עזה ואתם אומרים: שקרן – אבל זו עובדה, אז הם אומרים: רגע, אבל זה נכון, שש רקטות מול 1,000 רקטות בשנה, אז אם אתם אומרים שזה שקר אז יודעים שאתם לא אומרים נכון.

קטי קטרין שטרית: זה לא בגללך, זה בגלל עבאס.

נפתלי בנט: אתם שוחקים את הביטויים.

נפתלי בנט: זה כבר לא חודר.

נפתלי בנט: אני זוכר לפני שנה את ילדיי עומדים שם, עושים לי לב כשאתם צועקים: שקרן, שקרן.

נפתלי בנט: עכשיו אני אסיים, והלקח שלי: מול המכונה הזאת לא השכלנו להקים מכונה הפוכה.

נפתלי בנט: אבל את הלקח הזה אני – אדם לומד מהר, ואני לא מוותר, ואנחנו נקים מכונה שיודעת להסביר, יודעת להילחם, יודעת להפסיק את הפייק ניוז הנוראי, את הרעל הנוראי.

אוריאל בוסו: - - -

נפתלי בנט: אבל אני אסיים בנאום הפתיחה של ראש האופוזיציה כהאי לישנא.

נפתלי בנט: תשמעו, נאום הפתיחה, ככה הוא קיבל את הממשלה.

נפתלי בנט: מר נתניהו אמר: "בעוד כמה ימים, כשתקום הממשלה המסוכנת - - - יהיה כאן קבינט שלא יאשר אף פעולה נועזת מעבר לקווי אויב ולא בתוך איראן".

נפתלי בנט: זה המשפט הראשון שמר נתניהו אמר: "אף פעולה נועזת באיראן".

נפתלי בנט: 2.

נפתלי בנט: "הממשלה לא תוכל לפעול - - - נגד ארגוני הטרור בעזה", אמר נתניהו - -

דסטה גדי יברקן: אתה יודע שאתה ראש ממשלה ואמור לשמור סודות מדינה?

נפתלי בנט: - - ביום שפתח את השנה השקטה ביותר ב-20 השנים האחרונות בעזה.

נפתלי בנט: הלאה.

נפתלי בנט: המשיך מר נתניהו: "הממשלה לא תעמוד בלחצי ארצות הברית ותוך שבועות תגיע החלטה לבנות מחדש קונסוליה פלסטינית בלב ירושלים" – כך התחזית שלו – "ועל ידי כך להעלות מחדש את נושא חלוקת ירושלים".

נפתלי בנט: הלאה.

נפתלי בנט: המשפט הבא: "זו ממשלה", הוא אמר, "שלא תוכל לעמוד נגד חזרת ארצות הברית להסכם הגרעין המסוכן עם איראן".

נפתלי בנט: אני רק אזכיר לכם, מי שחתמו אצלו על הסכם הגרעין זה אחרי הנאומים.

נפתלי בנט: מי שהאמריקאים – והוא כבר הסכים להקים בפרבר ירושלמי את הקונסוליה.

נפתלי בנט: כן, תעשו גוגל, אתם תמצאו שהוא כבר הסכים.

נפתלי בנט: אנחנו בלמנו, אבל אנחנו כבר לא בתחרות.

מכלוף מיקי זוהר: הסיפור נגמר.

מכלוף מיקי זוהר: זהו, נגמר הסיפור.

נפתלי בנט: לסיכום, חברים, אתם יודעים, אסיים בסיפור אחרון.

נפתלי בנט: דמו בעיניכם חדר חשוך – חבריי בקואליציה, תשמעו, זה משהו באמת - - -

מיקי לוי: חבר הכנסת כץ.

מיקי לוי: קואליציה, שקט, בבקשה.

נפתלי בנט: אחי ורעי יאיר, תשמע – כן, יש דבר כזה.

קריאה: - - -

נפתלי בנט: דמו בנפשכם חדר חשוך, חדר חשוך.

מכלוף מיקי זוהר: - - -

נפתלי בנט: אה, תנו רגע.

נפתלי בנט: קצת דרך ארץ, פעם אחת בשנה.

נפתלי בנט: דמו בעיניכם חדר חשוך מלא בריהוט - - -

אוריאל בוסו: זה 40 חתימות על הבית ברעננה.

מיקי לוי: חבר הכנסת בוסו, אתה בשנייה, חבל.

אוריאל בוסו: - - -

מיקי לוי: חבל.

מיקי לוי: הבנתי אותך, חבר הכנסת בוסו.

מיקי לוי: שנייה.

מיקי לוי: חבר הכנסת בוסו, עוד הערה אחת אתה בחוץ.

אוריאל בוסו: 50 מיליון שקל.

קטי קטרין שטרית: מה עם החניה - - -

קריאה: - - - אין מה לאכול - - -

נפתלי בנט: דמו בעיניכם חדר חשוך עם ריהוט, ואתה אמור ככה לנווט בחדר, אז אתה מגיע, מדליק את האור לאיזה חמש שניות, רואה, ואז האור נכבה.

נפתלי בנט: אז אומנם האור נכבה, אבל אתה, כבר יש לך תמונה איך נראה החדר.

נפתלי בנט: אני לא יודע מה ילד יום.

אוריאל בוסו: - - -

נפתלי בנט: אני יודע שאחרי שנים - -

מיקי לוי: חבר הכנסת בוסו.

נפתלי בנט: - - שנתיים-שלוש של חושך – ואני לא יודע לאן אנחנו הולכים כולנו - -

אוריאל בוסו: - - -

מיקי לוי: חבר הכנסת בוסו, שלישית.

מיקי לוי: החוצה.

נפתלי בנט: - - חברי הקואליציה, חברי הממשלה, הדלקנו את האור לעם ישראל והראינו איך ממשלה טובה, איך ממשלה משתפת פעולה, איך ממשלת "אנחנו" ולא "אני", יכולה להביא הישגים ענקיים לכלל הציבור בישראל.

נפתלי בנט: תודה רבה.

מיקי לוי: תודה רבה לראש הממשלה.

מיקי לוי: אני מבקש שקט במליאה.

מיקי לוי: בבקשה.

משה אבוטבול: שמענו, שמענו.

מיקי לוי: חבר הכנסת אבוטבול, היית חסר לי.

מיקי לוי: הגעת?

משה אבוטבול: - - -

מיקי לוי: חבר הכנסת אבוטבול, קריאה ראשונה, למרות שאין נואם.

מיקי לוי: חבר הכנסת נתניהו, ראש האופוזיציה, בבקשה.

מיקי לוי: אני מבקש מהצד של האופוזיציה להימנע מכל קריאות.

מיקי לוי: אני לא אהסס להוציא אתכם.

יואב קיש: זה יפה שאתה מסתכל לאופוזיציה.

משה אבוטבול: - - -

מיקי לוי: בבקשה שקט במליאה.

מיקי לוי: בבקשה.

משה אבוטבול: עכשיו בוודאי שקט.

בנימין נתניהו: אדוני היושב-ראש, אני רוצה לפתוח בהבעת צער עמוק למשפחת נחום מעכו על מותה של בתם ספיר.

בנימין נתניהו: עם ישראל כולו משתתף בצער הזה.

בנימין נתניהו: אדוני היושב-ראש, אני גם מבקש שוב להשתתף בצערך - -

מיקי לוי: תודה רבה.

בנימין נתניהו: - - על פטירתה של אחותך.

מיקי לוי: תודה רבה.

בנימין נתניהו: שמחים לראותך כאן שוב איתנו.

בנימין נתניהו: חברי הכנסת, שנת הלימודים מתקרבת לסיומה.

בנימין נתניהו: המורים שוקדים על גיליונות הציונים של התלמידים, והתעודות תחולקנה בעוד כמה ימים.

בנימין נתניהו: אבל יש מי שכבר הזדרז לחלק לעצמו ציונים, והוא עשה זאת ביד נדיבה - -

אחמד טיבי: - - -

מיקי לוי: חבר הכנסת טיבי.

בנימין נתניהו: - - בהערכה עצמית מופלגת ובניתוק מרשים מן המציאות.

אחמד טיבי: לא, לא.

אחמד טיבי: הוא ציין - - - נרצחו עוד שתי נשים ערביות - - -

מיקי לוי: הבנתי.

מיקי לוי: חבר הכנסת טיבי, בבקשה שב.

מיקי לוי: תודה.

אחמד טיבי: - - -

מיקי לוי: חבר הכנסת טיבי, קריאה ראשונה.

מיקי לוי: זה לא מכובד.

מיקי לוי: תודה.

אחמד טיבי: - - - נרצחו עוד שתי נשים ערביות.

אחמד טיבי: יש דם ודם?

אחמד טיבי: זה מקומם.

אחמד טיבי: כאילו לא נרצחו נשים ערביות.

אחמד טיבי: תתקן את עצמך.

שלמה קרעי: היהודייה שנרצחה, רצח אותה ערבי.

מיקי לוי: חבר הכנסת טיבי - - -

אחמד טיבי: אין קשר לרקע, יא אהבל.

אחמד טיבי: אין קשר.

מיקי לוי: חבר הכנסת טיבי, בבקשה שב.

יואב קיש: תוציא אותו.

יואב קיש: תוציא אותו.

מיקי לוי: בבקשה.

בנימין נתניהו: יש מי שכבר הזדרז לחלק לעצמו ציונים, ועושה זאת בהערכה עצמית מופלגת – קוראים לזה "עף על עצמו" – ועושה זאת בניתוק מרשים מן המציאות.

בנימין נתניהו: נפתלי בנט אמר אתמול, ציטוט: נדמה לי שכל מי שישר עם עצמו יודה שזו ממשלה מהטובות שידעה המדינה.

קריאה: חחח.

בנימין נתניהו: איזו בדיחה.

בנימין נתניהו: בסביבת בנט, בלשכת ראש הממשלה - -

קריאה: - - -

מיקי לוי: חברת הכנסת - - -

בנימין נתניהו: - - בדיוק כמו ברשימת ימינה בכנסת, בלשכת בנט, כמו ברשימת ימינה לכנסת, כולם עוזבים בזה אחר זה.

בנימין נתניהו: הם כנראה לא יכולים להכיל את כל הטוב הזה שבנט מדבר עליו.

בנימין נתניהו: זה קשה להם.

בנימין נתניהו: ובכלל, תראו מי שמדבר על יושר.

בנימין נתניהו: מי שהפר את כל ההתחייבויות וההבטחות שלו לציבור - -

מיקי לוי: החוצה, החוצה, החוצה.

בנימין נתניהו: - - מי שפילס את דרכו בנוכלות אין-קץ לכיסא ראש הממשלה – להגיד שזאת אחת מהממשלות הטובות בתולדות ישראל?

בנימין נתניהו: אני חושב שבוחן המציאות של בנט, בלשון המעטה, לוקה בחסר.

בנימין נתניהו: זה כנראה קורה כי בנט לא בא באמת במגע עם הציבור.

בנימין נתניהו: לי יש פריבילגיה היום.

בנימין נתניהו: אני לא יודע כמה זמן זה יחזיק מעמד, אבל יש לי פריבילגיה: כל יום צועד כמה קילומטרים, ותוך כדי הקילומטרים האלה - -

מיכל שיר סגמן: כמה זמן לא ראית אנשים ממטר?

מיקי לוי: חברת הכנסת שיר.

בנימין נתניהו: - - אני פוגש את אזרחי ישראל, והם אומרים - - -

מיכל שיר סגמן: - - -

מיקי לוי: חברת הכנסת שיר, קריאה ראשונה.

בנימין נתניהו: אבל בנט - - -

קריאות: - - -

בנימין נתניהו: בנט, הוא לא יוצא החוצה.

מיכל שיר סגמן: - - -

מיקי לוי: חברת הכנסת שיר, קריאה שנייה.

בנימין נתניהו: אבל בנט - - -

משה אבוטבול: - - -

בנימין נתניהו: אם אין ציפור שיר – תן לה.

בנימין נתניהו: לה לה לה.

בנימין נתניהו: זה כנראה קורה כי בנט לא בא באמת כמוני וכמוכם, בניגוד לנו, במגע עם הציבור.

בנימין נתניהו: הוא לא יוצא החוצה.

בנימין נתניהו: הוא לא יכול לצאת החוצה.

בנימין נתניהו: הוא לא פוגש אנשים ברחוב.

בנימין נתניהו: אתם יודעים מה, הוא לא רואה ממטר את אזרחי ישראל.

יסמין פרידמן: כן, אתה מלך השוק.

ולדימיר בליאק: מתי פגשת בן אדם ברחוב?

בנימין נתניהו: אבל אם הוא היה עושה כל זאת, הוא היה לומד על רחשי הלב האמיתיים של תושבי המדינה.

בנימין נתניהו: בעבורם, הממשלה הזאת שהוא מתאר כממשלה נפלאה, מן הטובות שהיו במדינה – עבורם הממשלה הזאת גרועה, לא לגיטימית, לא רלוונטית.

בנימין נתניהו: היא מוחזקת בחוטים דקים של סחטנות ופרוטקשן, מפרפרת פרפורי גסיסה, מתבזה כל יום מחדש - -

רון כץ: למה הוא לא זוכר שהוא לא הקים ממשלה ארבע פעמים?

מיקי לוי: חבר הכנסת כץ.

בנימין נתניהו: - - מוכיחה שאין תחתית.

בנימין נתניהו: אני אומר לכם: אין תחתית, כי בכל פעם אתה חושב שהם הגיעו לתחתית, זהו, לא יהיה יותר נמוך.

בנימין נתניהו: ירדתם נמוך השבוע – בשבוע הבא תרדו עוד יותר נמוך.

בנימין נתניהו: ים המלח - - -

יוראי להב-הרצנו: שוחד, מרמה והפרת אמונים.

יוראי להב-הרצנו: שוחד, מרמה והפרת אמונים.

קריאה: אתה זוכר מה היה האסון שלך?

מיקי לוי: חבר הכנסת כץ, תודה.

בנימין נתניהו: אני אומר לכם, ים המלח הוא האוורסט של הממשלה הזאת.

יוראי להב-הרצנו: שוחד, מרמה והפרת אמונים.

בנימין נתניהו: אתם כל הזמן יורדים, עוד ועוד.

רון כץ: גמרתם את העסקים, כמעט גמרתם את הכלכלה.

מיקי לוי: חבר הכנסת כץ, מספיק.

בנימין נתניהו: שמעתי אתמול - - -

קריאה: - - -

בנימין נתניהו: אני מציע, אדוני היושב-ראש - - -

בנימין נתניהו: חבר הכנסת אזולאי, אתם מפריעים לראש האופוזיציה.

בנימין נתניהו: אדוני היושב-ראש, אף אחד לא מפריע לי.

בנימין נתניהו: פרפורי הגסיסה של הקואליציה לא מפריעים לי.

בנימין נתניהו: הם ביטויים של חמלה.

בנימין נתניהו: מבחינתי זה חמלה לשמוע אותם.

בנימין נתניהו: לשמוע גם את ראש הממשלה – חמלה.

בנימין נתניהו: שמעתי אתמול את בנט גם אומר שהוא נלחם למען המדינה שלנו.

בנימין נתניהו: בנט, אתה לא נלחם למען המדינה שלנו, אתה נלחם למען הכיסא שלך.

בנימין נתניהו: זה רק למען הכיסא.

יוראי להב-הרצנו: שוחד, מרמה והפרת אמונים.

בנימין נתניהו: אם היית נלחם למען המדינה, לא היית מוסר את השליטה במדינה למנסור עבאס ולאחים המוסלמים; אם היית נלחם למען המדינה, לא היית נותן שישרפו את דגל ישראל בהר הבית; אם היית נלחם למען המדינה, לא היית מאפשר מצב שבו אזרחי ישראל חוששים ללכת ברחובות, חוששים להניף את דגלי ישראל בירושלים, בשעה שדגלי אש"ף וחמאס - -

יסמין פרידמן: - - - מצעד הדגלים.

מיקי לוי: - - מונפים בחוצות ערי ישראל.

מיקי לוי: חברת הכנסת פרידמן, קריאה ראשונה.

ולדימיר בליאק: - - -

משה אבוטבול: לא הייתי צוחק.

אופיר כץ: שיא של יהודים בהר הבית.

מיקי לוי: חבר הכנסת כץ, מספיק.

מיקי לוי: קריאה ראשונה.

משה אבוטבול: - - -

בנימין נתניהו: אם היית נלחם ופועל ועושה למען המדינה, היית עושה משהו נגד האינפלציה המשתוללת ונגד יוקר המחיה שמאמיר בלא הרף.

ולדימיר בליאק: כמו שאתה עשית?

קרן ברק: כן, אנחנו עשינו.

בנימין נתניהו: כל אזרח ישראלי מרגיש זאת בכיס כשהוא קונה בסופר, כשהוא ממלא דלק, כשהוא משלם את חשבון החשמל, כשהוא לוקח משכנתה, כשהוא שוכר דירה.

בנימין נתניהו: אבל מכיוון שאתם – בנט, לפיד ועבאס – מכיוון שאתם לא נלחמים למען המדינה שלנו אלא רק למען ההישרדות שלכם, אזרחי ישראל בצדק מרגישים שהם מופקרים לגורלם.

בנימין נתניהו: וזה קורה.

בנימין נתניהו: מה שכאן קורה, הזינוק האדיר הזה וחוסר הפעולה – חוסר פעולה כלשהי – זה פשוט מדהים, אנשים שמתיימרים להיות מנהיגים נותנים לנו כאן הרצאות של מדריכים בבני עקיבא מה זאת מנהיגות, מה זה אומץ לב, מה זה היסטוריה יהודית.

בנימין נתניהו: זה מביך, אבל לא חשוב.

רון כץ: עכשיו גם בני עקיבא לא טוב?

מיקי לוי: חבר הכנסת כץ – שנייה.

בנימין נתניהו: האנשים האלה, אתם באשמתכם, הכול עולה, הכול מתייקר.

בנימין נתניהו: בתוך פחות משנה זינקו מחירי הדלק ב-25%; מחירי החשמל זינקו בלמעלה מ-200 שקל תוספת.

בנימין נתניהו: תוספת 200 שקל בכל חודש לכל משפחה; מחירי המזון זינקו.

בנימין נתניהו: היום כדי לקנות קילו פירות – אני אומר לכם, היום כדי לקנות קילו פירות צריך משכנתה, אבל גם המשכנתה עולה.

בנימין נתניהו: הכול עולה.

בנימין נתניהו: אבל במקום - -

אורלי לוי אבקסיס: התחבורה הציבורית.

בנימין נתניהו: - - במקום לטפל במשבר העצום הזה, במקום להוריד מחירים, להפחית מיסים, אתם מעלים מחירים ומטילים עוד מיסים, אבל את הכסף אתם מייעדים לא לטובת אזרחי ישראל.

ולדימיר בליאק: אתה פעם הורדת מחירים?

ולדימיר בליאק: הורדת מחירים?

יבגני סובה: - - -

מיקי לוי: חבר הכנסת סובה.

ולדימיר בליאק: אתה יודע שב-2013 היה יותר יקר מאשר היום?

מיקי לוי: חבר הכנסת סובה, קריאה ראשונה.

ולדימיר בליאק: למה אתה משקר?

גלעד קריב: הוא לא יכול אחרת.

ולדימיר בליאק: הוא לא מפסיק לשקר.

מיקי לוי: בבקשה.

יבגני סובה: היית מתגאה בזה - - - מכל העולם.

מיקי לוי: חבר הכנסת סובה, קריאה שנייה.

מכלוף מיקי זוהר: אדוני היושב-ראש, לקואליציה מאוד קשה - - -

בנימין נתניהו: אדוני היושב-ראש, תן להם לצעוק, אלה הפעמים האחרונות שהם צועקים מהצד הזה - -

יבגני סובה: לא צועקים, אומרים את האמת.

יבגני סובה: לא צועקים.

בנימין נתניהו: - - אחר כך יצעקו מהצד הזה.

בנימין נתניהו: מה קרה?

בנימין נתניהו: תן להם קצת.

ולדימיר בליאק: אל תדאג.

מיקי לוי: אני עומד על זכותך לנאום.

יבגני סובה: לא צועקים, אומרים את האמת.

בנימין נתניהו: את הכסף שאתם גובים אתם מייעדים לא לטובת אזרחי ישראל אלא לטובת מנסור עבאס והאחים המוסלמים.

גלעד קריב: גזען.

בנימין נתניהו: נתתם להם מיליארדים - -

גלעד קריב: גזען.

בנימין נתניהו: - - ואתם ממשיכים לתת להם בכל פעם - -

ולדימיר בליאק: אולי תחזיר מיליון שקל הטבות - - -

גלעד קריב: גזען.

גלעד קריב: הם אזרחי ישראל, קיבלו כמוך.

בנימין נתניהו: - - שמישהו מצייץ איום שמרעיד את הכיסא שלכם.

גלעד קריב: אתה גזען.

גלעד קריב: גזען.

ולדימיר בליאק: - - - תחזיר מיליון שקל.

ולדימיר בליאק: תחזיר מיליון שקל שסידרת לעצמך.

קריאה: - - -

בנימין נתניהו: אין חשש.

בנימין נתניהו: הסחטנות עובדת גם מצד יהודים, אל תדאגו.

מיקי לוי: חבר הכנסת קריב, בבקשה.

בנימין נתניהו: - - - לסחטנות היא, הייתי אומר, רב-תרבותית.

בנימין נתניהו: אתם נותנים לכולם, שסוחטים אתכם.

גלעד קריב: שקרן וגזען.

מיקי לוי: חבר הכנסת קריב, קריאה ראשונה.

יאיר גולן: - - -

מיקי לוי: חבר הכנסת גולן, קריאה ראשונה.

משה אבוטבול: - - -

בנימין נתניהו: אתם נותנים לכל מישהו שמצייץ איום, שמרעיד את הכיסא שלכם.

רון כץ: שמענו אתמול.

בנימין נתניהו: אני אומר לכם, זה לא רק הכסף.

גלית דיסטל אטבריאן: הכול קריאה שנייה.

בנימין נתניהו: זה לא רק הכסף, זה גם דברים הזויים כמו הנכונות לדון על איקרית ובירעם, שזה הצעד הראשון של מימוש זכות השיבה.

מירב בן ארי: למה אתה מהדהד את הפייק הזה?

מירב בן ארי: למה?

בנימין נתניהו: אין גבול.

בנימין נתניהו: אין גבול לנפתולי נפתלי המתפתל.

בנימין נתניהו: תנסו להגיד את זה עשר פעמים מהר ותבינו עד כמה זה פתלתל.

בנימין נתניהו: נפתולי נפתלי המתפתל.

בנימין נתניהו: וזה מה שקורה כאן: מתפתלים, מתפתלים ומתפתלים.

מיכל שיר סגמן: אין גבול לפייק - - -

מיקי לוי: חברת הכנסת שיר, תודה.

משה אבוטבול: שיר - - -

מיקי לוי: אבוטבול, אל תעזור לי.

בנימין נתניהו: במקום להתפתל, תנסו להגיד את זה עשר פעמים מהר.

קרן ברק: מה להגיד?

קרן ברק: נפתולי מה?

בנימין נתניהו: נפתולי נפתולי – אפילו לי זה קשה.

בנימין נתניהו: נפתולי נפתלי המתפתל.

בנימין נתניהו: זה מה שהם עושים פה כרגע.

בנימין נתניהו: מתפתלים ומתפלים ומתפתלים ומתפתלים.

ולדימיר בליאק: זו הרמה שלך.

גלעד קריב: מי כתב לך את השורה הזאת, הבן שלך או טופז לוק?

מיקי לוי: חבר הכנסת קריב.

מיקי לוי: חבר הכנסת קריב, תודה.

קריאות: - - -

מיקי לוי: חבר הכנסת אשר, תודה.

מיקי לוי: בבקשה.

בנימין נתניהו: מה שהייתם צריכים לעשות במקום נפתולי נפתלי המתפתל, מה שהייתם צריכים לעשות זה לקחת את הרווחים שהושגו בזכות הכלכלה החזקה שאנחנו בנינו כאן ולהשתמש ברווחים הללו לבלום את עליית המחירים הדרסטית.

ולדימיר בליאק: עם הגירעון - - -

קריאות: - - -

ולדימיר בליאק: הרסת את הכלכלה.

בנימין נתניהו: אגב, הכלכלה הזאת כוללת את 60 המיליארד תקבולי הגז, שאתם התנגדתם לזה.

בנימין נתניהו: יובל, אני שוב מברך את המאמץ המשותף שאנחנו עשינו יחד עם החברים כאן כדי להביא את זה.

בנימין נתניהו: בזה הם מתברכים, על זה הם יושבים.

בנימין נתניהו: לא עשו כלום.

בנימין נתניהו: מדינת ישראל צפויה לסיים את 2022 עם למעלה מ-50 מיליארד ש"ח עודפי מס מעל התחזיות.

גלעד קריב: בגללך?

גלעד קריב: כולנו משלמים יותר על הגז שלנו.

בנימין נתניהו: הייתם יכולים וחייבים להוריד את מחירי הדלק ולבלום את גל עליית המחירים.

גלעד קריב: הירדנים משלמים פחות על הגז - - -

מיקי לוי: חבר הכנסת קריב, תודה רבה.

מיקי לוי: חבר הכנסת כץ, שב.

משה אבוטבול: - - - סינגפור - - -

בנימין נתניהו: את הכסף הזה לקחתם ונתתם אותו לח"כים נורבגים, לסחטנים פוליטיים, לתומכי טרור, לשוללי הציונות.

בנימין נתניהו: בזבזתם 50 מיליון ש"ח על פרויקט מיוחד.

בנימין נתניהו: 50 מיליון ש"ח לשיפוץ ביתו הפרטי של בנט ברעננה – 50 מיליון ככה, מה הבעיה – ונתתם 50 מיליארד לאחים המוסלמים, וחילקתם מאות מיליונים לטיבי וזועבי, וגם לכל ח"כ יהודי שיאיים עליכם.

בנימין נתניהו: אתם עושים את זה, אמרתי, ברוחב לב, בחפץ לב, כי כל מה שמעניין אתכם זה הכיסא שלכם.

בנימין נתניהו: זאת ממשלה של צ'ק פתוח.

בנימין נתניהו: ואיך אתם מתרצים את אוזלת היד הנפשעת שלכם?

בנימין נתניהו: אתם אומרים – חבל, היום הקשבתי לבנט, אתה יודע, אני מקשיב לנאומים שלו, הם מדהימים, פשוט מדהימים, זה לא יאומן: שבלונה אחרי שבלונה אחרי שבלונה.

בנימין נתניהו: אבל חשבתי לפחות שיוסיף היום את המשפט שאני שומע כל הזמן על ידי הסנגורים של הממשלה: זאת לא אשמתנו, זה משבר עולמי.

בנימין נתניהו: אני רוצה להגיד לכם, משברים תמיד היו ותמיד יהיו, אבל זה לא תירוץ למכירת החיסול של המדינה.

בנימין נתניהו: לי אתם לא יכולים למכור את הסיפור על משבר עולמי.

בנימין נתניהו: כשיש משבר כלכלי עולמי או כל משבר עולמי, זה מחייב פעולה עוד יותר נמרצת, עוד יותר אחראית, עוד יותר יוזמת, כדי להוציא אותנו מהמשבר.

בנימין נתניהו: זה מה שאני וחבריי עשינו במשברים קודמים.

בנימין נתניהו: ב-2003 שטפה אותנו סערה כלכלית עולמית; נקטנו צעדים מתבקשים והוצאנו את ישראל מהמשבר.

בנימין נתניהו: מה זה "הוצאנו מהמשבר"?

בנימין נתניהו: 5% צמיחה לעשור לאחר מכן, כשהיינו כבר בהתכווצות של התל"ג.

בנימין נתניהו: כך קרה גם ב-2009, עם משבר הסאב-פריים החמור ששטף את כל העולם.

בנימין נתניהו: גם אז החזרנו את כלכלת ישראל למסלול של שיקום וצמיחה חסר תקדים.

בנימין נתניהו: ועכשיו עשינו זאת פעם שלישית, ב-2020, בעיצומו של משבר שלא ידענו כמותו, משבר שהוא גם בריאותי וגם כלכלי – משבר הקורונה.

בנימין נתניהו: הבאנו מיליוני חיסונים לישראל, הוצאנו את ישראל ראשונה בעולם מן המשבר, הן הבריאותי והן הכלכלי.

בנימין נתניהו: והיום – היום אתם מתפארים בהישגים שלנו.

גלעד קריב: - - - נגד - - -

בנימין נתניהו: אגב, אתם עושים זאת - - -

יבגני סובה: - - -

מיקי לוי: חבר הכנסת קריב, אתה בשתי קריאות, לפני הוצאה.

מיקי לוי: חבר הכנסת סובה, אתה בשתי קריאות, לפני הוצאה.

יבגני סובה: - - -

מיקי לוי: חבר הכנסת סובה.

יבגני סובה: לא, שיגיד את האמת - - -

מיקי לוי: הבנו, תודה.

מיקי לוי: חבר הכנסת סובה, קריאה שנייה, מספיק.

קריאה: - - -

מיקי לוי: אל תעזרו לי.

מיקי לוי: בבקשה.

בנימין נתניהו: מכיוון שאין דרך לצאת מנפתולי נפתלי המתפתל אלא בניסיון מפותל לגנוב קרדיט – ובנט הוא אחד מגונבי הקרדיטים הגדולים שידעה מדינתנו, ואולי בזמן החדש – אז הם עושים זאת גם בתחומים אחרים.

בנימין נתניהו: ראיתי, בנט, שפרסמת נתונים על המצב הביטחוני בדרום בשנה האחרונה.

בנימין נתניהו: הוא עשה את זה גם עכשיו.

בנימין נתניהו: איך הושג השקט הזה בדרום?

בנימין נתניהו: הוא הושג בזכות המכה המוחצת שהנחתנו על חמאס במבצע שומר החומות - -

מיכל שיר סגמן: - - -

בנימין נתניהו: - - פגענו קשות בתשתיות הטרור.

בנימין נתניהו: חיסלנו מחבלים בכירים - -

קריאות: - - -

מיקי לוי: חברת הכנסת שיר, תודה.

בנימין נתניהו: - - ביססנו את ההרתעה.

מיקי לוי: חברת הכנסת בן ארי.

מיקי לוי: חברת הכנסת שיר.

מיקי לוי: חברת הכנסת שיר, מספיק.

מיקי לוי: את בקריאה שנייה, אני פשוט אוציא אותך.

בנימין נתניהו: הציפור שרה שוב.

שלמה קרעי: העורב.

שלמה קרעי: גם העורב הופך לזמיר.

בנימין נתניהו: ואתם, חבורת הטרמפיסטים, גונבי הקרדיט, מנכסים לעצמכם בלי בושה את ההישגים שלנו – הן הכלכליים והן הביטחוניים, וגם כמה מדיניים: נוסעים, טסים, נהנים, אתם יודעים איפה.

בנימין נתניהו: אתם לא עושים כלום כי אתם לא שווים כלום.

בנימין נתניהו: שמעתי אתכם - - -

נפתלי בנט: פששש.

בנימין נתניהו: ממש כך, אתם לא שווים כלום.

בנימין נתניהו: שמעתי אתכם מדברים – אותך – על מכונת השקרים שמופעלת נגדכם.

יבגני סובה: נכון.

בנימין נתניהו: על ביקורת אותנטית, שאם היית יוצא לרחוב, היית שומע – זו לא מכונה, אלו אנשים בשר ודם, אזרחים שכואב להם, שאומרים: לקחו מאיתנו את המדינה, לקחו מאיתנו את הביטחון, לקחו מאיתנו את הכבוד, לקחו מאיתנו את הדגל.

בנימין נתניהו: לקחתם הכול.

בנימין נתניהו: מכונת שקרים זה מה שאתם עושים.

בנימין נתניהו: ואני חייב להגיד לך, צא החוצה.

בנימין נתניהו: קודם כול, תפסיק לזלזל ככה באזרחים.

בנימין נתניהו: תפסיק לזלזל ככה באנשים, ותתחיל לשמוע מה שהם אומרים.

יבגני סובה: תגיד, מתי אתה יצאת החוצה בפעם האחרונה?

בנימין נתניהו: אתה אמרת גם – אני מקשיב למה שאתה אומר, בניגוד אליך כנראה, כי אני עם אוזן קצת יותר רגישה.

בנימין נתניהו: בבחירות האחרונות, ב-2021, אתה אמרת את הדבר הבא, אחרי ששיבחת כאן את מנסור עבאס – מנסור עבאס – כאיש שכל-כולו ומחויבותו לשלום ולהתפייסות עם ישראל.

בנימין נתניהו: אתה אמרת: מנסור עבאס עצמו הלך לבקר מחבלים רוצחים בכלא; הם רצחו חיילים בליל הקלשונים; איך ראש הממשלה לא מתבייש לחבק אדם שחיבק וביקר מחבלים?

בנימין נתניהו: עזוב שלא חיבקתי אותו, עזוב שכל הבלופים כאילו הצענו לו ממשלה ולשתף בקואליציה כמו שאתם עושים – עזוב את כל זה.

בנימין נתניהו: אני אומר רק דבר אחד: אין לך בושה, ואין לך גם ברירה – אתה תלוי בו.

בנימין נתניהו: מילא אתה תלוי בו, הממשלה תלויה בו, באחים המוסלמים.

בנימין נתניהו: תקרא את הצ'רטר שלהם, תקרא מה הם אומרים על מדינת ישראל.

בנימין נתניהו: אתה העברת את השליטה בממשלת ישראל, ובעקיפין במדינת ישראל, לאחים המוסלמים ולמועצת השורא.

בנימין נתניהו: תתבייש לך.

בנימין נתניהו: ובכן, חברי הכנסת - - -

יאיר גולן: אתה מכחיש שהצעת הצעות למנסור עבאס.

מיקי לוי: חבר הכנסת גולן, תודה.

יאיר גולן: - - -

מיקי לוי: חבר הכנסת גולן.

קריאות: - - -

מיקי לוי: חבר הכנסת אבוטבול.

מיקי לוי: חבר הכנסת כהן.

מיקי לוי: חבר הכנסת אבוטבול.

מיקי לוי: חבר הכנסת אוחנה, די.

אמיר אוחנה: - - -

משה אבוטבול: בנט, בנט - - -

מיקי לוי: חבר הכנסת אבוטבול.

יוסף טייב: - - -

מיקי לוי: חבר הכנסת טייב, מספיק.

מיקי לוי: בבקשה.

בנימין נתניהו: אדוני היושב-ראש, אני רואה בצער – בצער - - -

מיקי לוי: בבקשה.

בנימין נתניהו: אדוני היושב-ראש, התחלתי לומר שאני רואה בצער, אפילו בחמלה, את הספסלים הריקים של הקואליציה.

אמיר אוחנה: נוטשים את הספינה.

בנימין נתניהו: קשה.

בנימין נתניהו: הם יודעים, הם יודעים שזה מתקרב.

בנימין נתניהו: הם יודעים שהסוף בא.

בנימין נתניהו: הם נוטשים - -

קטי קטרין שטרית: בלי לשכה, בלי עתיד, בלי תקווה.

בנימין נתניהו: - - בזה אחר זה - -

מיקי לוי: חברת הכנסת שטרית, את מפריעה לו.

קטי קטרין שטרית: אני מרחמת עליו.

בנימין נתניהו: - - את הספינה הטובעת.

מיקי לוי: אבל את מפריעה ליושב-ראש מפלגתך.

בנימין נתניהו: כי כולם רואים את האמת.

שלמה קרעי: תראה איך השאירו אותו לבד.

בנימין נתניהו: ממשלת הסחיטה והפרוטקשן שלכם מתפוררת.

בנימין נתניהו: היא קורסת על הראש של כולנו.

בנימין נתניהו: ימיה ספורים.

בנימין נתניהו: גם אם תנסו להמשיך לקנות זמן ולעסוק בתרגילי הישרדות מעוררי סלידה, ימיה ספורים.

בנימין נתניהו: אני חייב להגיד לכם שבמצב הזה, כשאדם טובע – בתור אדם שכמעט טבע בתעלת סואץ בקרב אש, אני יכול להגיד לך שכשאתה טובע ואתה מתחיל לרדת למצולות ואתה מנסה להגיע חזרה לפני המים כדי לקחת אוויר לנשימה, אתה מוכן לתפוס כל דבר, ואתה מוכן כנראה לעשות כל דבר.

בנימין נתניהו: וכנראה זה מה שבנט עושה.

בנימין נתניהו: אחד הדברים שהוא עשה זה לפרסם עוד חוברת ביזארית, השלישית בטרילוגיה – תוכנית סינגפור - -

קטי קטרין שטרית: אבל זה גם לא שלו, הוא העתיק.

בנימין נתניהו: - - איך לנצח מגפה – לא חשוב.

קטי קטרין שטרית: הוא העתיק.

אמיר אוחנה: איך מחזיקים קואליציה - - -

בנימין נתניהו: ובפנייה הזאת, בפנייה הזאת – שהיא ממש, אני חייב להגיד לכם, ביזארית, זה נכון, אבל זה מה שאפשר לצפות מאדם טובע – הוא פונה לרוב הציוני הדומם.

בנימין נתניהו: הרוב הציוני לא דומם, בנט, הוא זועק דבר אחד – הוא אומר: לך, צא החוצה.

בנימין נתניהו: לך תסתובב בארץ, דבר עם האנשים, הם יגידו לך: לך, לך, לך.

בנימין נתניהו: ולכן אני מביא בפניכם היום את דרישתם – יותר מזה, את זעקתם – של המוני אזרחי ישראל: לכו הביתה.

בנימין נתניהו: חלק כבר הלך, אני רואה.

בנימין נתניהו: לכו הביתה כדי שאנחנו נחזיר את ישראל למעמד שהיא ראויה לו; לכו הביתה כדי שנקים ממשלה חזקה ויציבה, ממשלה אחראית שתחזיר את הביטחון האישי, שתפחית מחירים, שתוריד מיסים, שתחזק את הכבוד הלאומי, שתדאג לכל אזרחי ישראל.

בנימין נתניהו: ודבר אחרון: בשבת הקרובה אנחנו נקרא בתורה את סיפור המרגלים בפרשת לך לך.

שלמה קרעי: פרשת שלח.

בנימין נתניהו: המסר שלנו שריר וקיים - -

אלעזר שטרן: שלח.

אלעזר שטרן: שלח.

אלעזר שטרן: ראש הממשלה, פרשת שלח.

בנימין נתניהו: - - כבר אלפי שנים: עלה נעלה כי יכול נוכל לה.

בנימין נתניהו: נעלה ונצליח, ובעזרת השם, נוכל יחד לכל אתגר.

בנימין נתניהו: תודה רבה.

מיקי לוי: תודה רבה.

מיקי לוי: אני מבקש – באמת, כמה אפשר לבקש לא למחוא כפיים?

מיקי לוי: מספיק, תכבדו את האולם.

מיקי לוי: חבר הכנסת קיש, הצבעה שמית?

יואב קיש: לא.

מיקי לוי: לא.

משה ארבל: היושב-ראש, הקואליציה הלכה.

מיקי לוי: אני מבקש, אני מבקש, אני עובר לאזכרה של חבר כנסת שהלך לעולמו.

מיקי לוי: בבקשה שקט וכבדו את המעמד.

אמיר אוחנה: - - -

מיקי לוי: חבר הכנסת אוחנה, אחר כך תשאל אותם במכתב.

מיקי לוי: אנחנו עוברים לפי סדר-היום לדברים לזכרו של חבר הכנסת נפתלי בלומנטל.

מיקי לוי: בבקשה, חברי הכנסת, לעמוד.

מיקי לוי: בבקשה לשבת.

מיקי לוי: דברים לזכרו של חבר הכנסת בלומנטל.

מיקי לוי: הבנים, אבינועם, אשתו אביבה, מיקי בלומנטל, אשתו אביטל, נכדים, נינים, כל בני המשפחה שהגיעו לכבד את זכרו – ברוכים הבאים.

מיקי לוי: חבריי חברי הכנסת, כנסת נכבדה, לפני כמה שבועות הלך לעולמו חבר הכנסת לשעבר נפתלי בלומנטל, זכרו לברכה.

מיקי לוי: בלומנטל, שנולד בפולין ועלה ארצה מגרמניה בשנת 1934, הצטרף להגנה בגיל 16, ובמלחמת העצמאות לחם בחטיבת כרמלי כמפקד פלוגה.

מיקי לוי: איש דור תש"ח שלחם, הקים ובנה את המדינה.

מיקי לוי: בלומנטל, שהיה רואה חשבון בהשכלתו ועבד בשנותיו הראשונות בחברת סולל בונה, התקדם לשורה של תפקידים ניהוליים וכלכליים בחברות כור, עד לכהונתו כמנכ"ל תאגיד כור בשנת 1977, וכיושב-ראש מועצת המנהלים של החברה לאחר מכן, בשנת 1982.

מיקי לוי: בשנת 1981 נבחר לכנסת העשירית ברשימת העבודה, וכיהן בה קדנציה אחת כחבר ועדת הכספים של הכנסת.

מיקי לוי: במקביל שימש גזבר המפלגה וחבר במוסדותיה.

מיקי לוי: לאחר פרישתו מהכנסת מונה בשנת 1986 למבקר ההסתדרות, ובמהלך השנים שימש כדירקטור במגוון חברות.

מיקי לוי: בחודש מאי הלך לעולמו והוא בן 100.

מיקי לוי: יהי זכרו ברוך.

מיקי לוי: חברת הכנסת מרב מיכאלי, שרת התחבורה, בבקשה.

שלמה קרעי: איפה הקואליציה שלך?

משה ארבל: אפילו מפלגת העבודה לא פה.

מיקי לוי: מי אמר "שלך" בדיוק?

מיקי לוי: חבר הכנסת אבוטבול, תגיד קצת דברים הגיוניים.

מיקי לוי: סדרנים, אתם יכולים להודיע לחברי הכנסת שהוצאו שהם יכולים להיכנס.

מיקי לוי: בבקשה.

קרן ברק: לא – הוא שואל למה חברי הכנסת מהקואליציה לא פה.

מיקי לוי: זכותו של אדם – רצונו.

מיקי לוי: אני לא יכול לחייב.

מיקי לוי: בבקשה.

מרב מיכאלי: ב-1 במאי השנה, 100 שנה לאחר שנולד, נפטר בשיבה טובה ומדהימה איש משפחה אוהב ואהוב, איש עבודה מסור ממדרגה ראשונה, אוהד הפועל חיפה וחבר כנסת לשעבר ממפלגת העבודה, נפתלי בלומנטל.

מרב מיכאלי: שלום למשפחתו המדהימה שהגיעה לכאן בייצוג יוצא מן הכלל באמת.

מרב מיכאלי: לכבוד ולעונג הוא לנו לפגוש אתכם כאן ולהוקיר את זכרו של חבר הכנסת לשעבר בלומנטל.

מרב מיכאלי: אדוני היושב-ראש, אתה סקרת את פועלו הרב ביותר של חבר הכנסת בלומנטל, שבאמת היה מדור בוני הארץ.

מרב מיכאלי: הרבה פעמים אנחנו מדברות ומדברים על בנייה במונחים של סלילה וחציבה, והרבה פעמים באמת בהקשרים של חקלאות, אבל צריך להגיד שגם את התפקידים הכלכליים צריך היה למלא, ונפתלי בלומנטל עשה את זה באמונה רבה ובכישרון גדול.

מרב מיכאלי: והוא עשה את זה כשתמיד היה לנגד עיניו מעמד הפועלים, מעמד האדם העובד והעובדת.

מרב מיכאלי: זה היה דבר שהיה חשוב לו, והוא פעל למענו בכל תפקיד מהתפקידים הרבים מאוד מאוד שהוא מילא.

מרב מיכאלי: הוא התחיל את הקריירה שלו במדינת ישראל בתור לוחם.

מרב מיכאלי: הוא עלה לארץ, וממש מייד התגייס להגנה.

מרב מיכאלי: הוא פיקד על רבים שהוא איבד – דבר שלא הניח לו לאורך כל חייו, אובדן שהלך איתו והכביד עליו – והוא מעולם לא שכח את האנשים שהלכו איתו, אחריו, ושהוא היה אחראי להם, שלחמו ביחד ובנו ביחד את מדינת ישראל ממלחמת השחרור.

מרב מיכאלי: נפתלי בלומנטל היה סוציאליסט אמיתי.

מרב מיכאלי: כשאנחנו אומרות ואומרים שהוא חשב על האדם העובד, האישה העובדת, זה היה מתוך אידיאולוגיה, מתוך תפיסת עולם שמפלגת העבודה חוזרת אליה מאוד בגדול, של לראות את האדם העובדת והעובד, לדאוג להם לתנאים ראויים, לשכר שמגיע על עבודה קשה, על עבודה מסורה.

מרב מיכאלי: הוא היה ידען גדול בתחומים רבים, בכלכלה, בפוליטיקה, דבר הרבה שפות, היה קורא ספרים – החל מחומרים מקצועיים ועד רומנים וספרי מתח.

מרב מיכאלי: לא הפסיק ללמוד לרגע, גם בגיל מאוחר, וכמובן גם בגיל של הפייסבוק.

מרב מיכאלי: גם פייסבוק, גם משחקי מחשב עם הנכדות והנכדים, שלא לומר, הבנתי שאפילו היה מלמד את הנכדות והנכדים מיני משחקי מחשב – עד כדי כך.

מרב מיכאלי: נפתלי גדל בבית דתי, אבל אחרי שהכיר את רעייתו, את מי שהפכה לרעייתו, הפך לחילוני והאמין שהמצוות החשובות מכולן הן מצוות שבין אדם לחברו, והקפיד לקיים את כולן.

מרב מיכאלי: וכך אכן הייתה לו מערכת יחסים של אהבה עם משפחתו – הוא היה אהוב, נאהב ואוהב מאוד – וגם בעבודותיו השונות, היו לו תמיד יחסים קרובים וטובים עם אלה שעבדו איתו ובסביבתו.

מרב מיכאלי: וכאמור, אי-אפשר לסיים בלי להזכיר את הפועל חיפה.

מרב מיכאלי: משפחת בלומנטל מחזיקה שלושה דורות של אהדה לקבוצת הפועל חיפה.

מרב מיכאלי: ובכן, צפייה משותפת במשחקי כדורגל היא אחד הדבקים המבטיחים ביותר למשפחה.

מרב מיכאלי: אז נאחל בהצלחה, כמובן.

מרב מיכאלי: אני מודה לכן ולכם שבאתם, וזכות גדולה היא לי להספיד אותו כאן – נפתלי בלומנטל, שהלך לעולמו בגיל 100, חבר הכנסת לשעבר.

מרב מיכאלי: יהיה זכרו ברוך.

מיקי לוי: יהיה זכרו של חבר הכנסת בלומנטל ברוך.

מיקי לוי: אפשר לקרוא להכניס את כולם להצבעה.

מיקי לוי: אנחנו נמתין.

מיקי לוי: תודה רבה למשפחה שהגיעה.

מיקי לוי: תודה רבה למשפחת בלומנטל, תודה רבה שכיבדתם אותנו בנוכחותכם.

יואב קיש: אנחנו נגד, נגד הודעת בנט.

מיקי לוי: זהו, כולם נכנסו?

מיקי לוי: אם כך, חברי הכנסת, אנחנו ניגשים להצבעה.

מיקי לוי: בעד – בעד עמדתו של ראש הממשלה; נגד – נגד עמדתו של ראש הממשלה.

מיקי לוי: הצבעה.

מיקי לוי: בעד הודעת ראש הממשלה – אין

מיקי לוי: נמנעים – אין

מיקי לוי: נגד – 54, אין חברי כנסת בעד.

מיקי לוי: אם כך, אני קובע כי עמדת ראש הממשלה לא התקבלה.

מיקי לוי: הודעה למזכיר הכנסת, בבקשה.

דן מרזוק: ברשות יושב-ראש הכנסת, אני מתכבד להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק שוויון זכויות לאנשים עם מוגבלות (תיקון מס' 21), התשפ"ב–2022, שהחזירה ועדת העבודה והרווחה.

דן מרזוק: לקריאה ראשונה, מטעם הכנסת:

דן מרזוק: הצעת חוק ההוצאה לפועל (תיקון מס' 72) (הגנה מפני עיקול של כספי סיוע להורה עצמאי) התשפ"ב–2022, של חברת הכנסת חוה אתי עטייה.

דן מרזוק: מסקנות ועדת הכספים בעקבות דיון מהיר בהצעתם של חברי הכנסת משה אבוטבול, נעמה לזימי, מיכל שיר סגמן, יואב קיש, עופר כסיף, עידית סילמן ואבי מעוז בנושא:

דן מרזוק: הארכת מועד נוספת לתחילת החזר המענקים לעצמאיים; בעקבות דיון מהיר בהצעתו של חבר הכנסת ינון אזולאי בנושא:

דן מרזוק: השכר הממוצע של זוכי מחיר למשתכן ברמת גן.

דן מרזוק: מסקנות ועדת הפנים והגנת הסביבה בעקבות דיון מהיר בהצעתם של חברי הכנסת אלון טל, לימור מגן תלם, ענבר בזק וסמי אבו שחאדה בנושא: חידוש היתרי פליטה למפעל מלט נשר ברמלה.

דן מרזוק: מסקנות ועדת הבריאות בעקבות דיון מהיר בהצעתם של חברי הכנסת איימן עודה, אמילי חיה מואטי ואוריאל בוסו בנושא: צמצום טיפולי שיניים חינמיים לילדים עד גיל 18 בקופת חולים כללית.

דן מרזוק: תודה.

מיקי לוי: תודה רבה למזכיר הכנסת.

מיקי לוי: אם כן, תם סדר-היום.

מיקי לוי: הישיבה הבאה תתקיים מחר, יום שלישי, ט"ו בסיוון התשפ"ב, 14 ביוני 2022, בשעה 16:00.

מיקי לוי: ישיבה זו נעולה.